Obama Hrang Ralkap Bur Tampi Le Kilhimtu 1000 - Chinland Today Media\nObama Hrang Ralkap Bur Tampi Le Kilhimtu 1000\nNovember 15, 2012 12:17 am·1 comment\nObama in Asia ram Thailand ih a tlawnnak dingah US security team cun an in ding tidai khal anmahten an keng ding. Cucu tur thlak pang ding ti ṭihphannak ruangah a si. Cutawk ah President Barack Obama cu amah thluntu pawl thawn Zarhpini, 17.11.12, le Tlawngkai Nikhatni, 18.11.12, nihnih sung a um ding. Obama ih security thu ah US acozah lam ṭuanvo neitu pawl cun ahlan US president hlun George W Bush le Ramdang Secretary Hillary Clinton pawl UK an tlawng lai khalah cuti ṭhiamṭhiam in an tuahsak thu an sim. “Thailand acozah lamin Obama ra tlawng dingmi ih an timtuahawk ve dan hi, mumal neilomi a si. America hi an ra tlawng ding tinten ramdang ra tlawngtu pawl hnakin thu le hla tambik a si. White House ih kan tlawng caan ah hmuah an hnenah hivek lawmmam cun tuahsak dingin kan dil dah kel lo. Cuvek cun annih khalin thil tampi tuahsak dingin dil lo sehla a ṭha,” ti’n hmin tarlang duhlotu acozah tuanvo nei pakhat cun a phunzai.\nUS President Barack Obama in president ih hriltlin a sisal zo hnu a hmaisabik ramdang a tlawnnak dingah body guard 1000 hnakih tam cu amah kilhimtu dingah a hmang ding a si. Cumi sungah Thai ralkap 500 le police tampi cu Thailand a um sung amah kilhimtu ding ṭuanvo an lak bawm ve ding. Security hrangih a cipciar cu FBI (US Federal Bureau of Investigation) le CIA (Central Intelligence Agency), le Marines Corps. pawl kom-aw in ṭuanvo an la ding. Obama ih to dingmi vanzam (Air Force One aircraft) khal ralkhamnak, meithal le pukpi ih menmen ih kahsiat theihlomi thir thawn tuam a si dingih, sanman hriamhrei pawl thawn a zam ding. Cun Black Hawk helicopter khalin a thlun ding.\nRalkap bawi pawl cun National Security Centre, Counter-Terrorism Operations Centre, le Air Force’s Security Force Command, tvp. in hmakhatte ah suak lohli le zam lohli thei dingin an vanzam pawl cu ready ringring ding a si. US ihsin a rami ṭuanvo neitu pawl cun ralring cia ṭhepṭhep in an um zo. US Embassy ih hnaṭuan pawl le midang upa 20 lenglo cun an umdan ding pawl an zir cia thluh zo. Zohhliahtu, intelligent, pawl cun a hleice in Thai Khufah le Santi Maitri innpi pawl cu an zoh. Ziangahtile cutawk ahcun Obama cu a rung ding. Thuthang laktu pawl khal cutawk hmun ahcun free zetin lutkhuan an ngah lo.\nObama cun Thailand Siangpahrang khal Siriraj siizung ah, Zarhpini zaanlam nazi 3 ah, a tawng ding. Cuṭheh lawngah Government House (Parliament innpi) ah a feh ding ti’n Foreign Minister Surapong Towichukchaikul in a sim. Obama cun Thailand a suahsan hnu Tlawngkai Nikhatni ah kan ram, Myanmar, ah tlawng in President Thein Sein le Daw Awng San Suu Kyi pawl a tong ding. Cuṭheh Tlawngkai Nihnihni ah Cambodia ah a feh ding. Cutawk ahcun ASEAN (Association of Southeast Asian Nations) ih a vei 21 nak meeting pi ih a rasuaktu ASEAN hruaitu upa pawl cu a tong ding.\nHillary Clinton Thinnat Nei President Tling Lo Ding\nHillary Rodham Clinton Cu President Dingah A Tling : Barack Obama\ncukel tete says:\ncu ti kel tete… tete setset in…amak si ti au law.


Chin Tong Ih Letmi Nauhak Zuknung In Nauhak Thinlung A La - Chinland Today Media\nChin Tong Ih Letmi Nauhak Zuknung In Nauhak Thinlung A La\nAugust 30, 2016 4:48 pm·0 comments\nLailun Zuknung Entertainment pawl ih a hmaisabiknak hrang Chin Tong ih an let mi Nauhak Zuknung “Future Boy Conan” timi cu nauhak pawl ih duh a hlawh zet. Chin nauhak pawl hrang ih thansohnak hmakhua tumpi a suah pi ding zum a um.\nAustralia, Melbourne ih Chin mi nauhak a zohtu pawl cun Chin tong ih zuknung um mi a si ruangah nitin catbang lo in an zoh tiah thu kan dong.\nA rei hlanah Malaysia khawpi lam khalah kuat a si dingih, Chin Kumthar, USA ih tuah ding mi September 3, 2016 ni khalah zuar thei dingin Lailun Zuknung Entertainment tawlrel tu pawl cun an tawlrel rero.\n‘New Delhi ih um Chin mi nauhak pawl khalin an duh zet ih Leitlun ramtin um Chin mi nauhak pawl ih thinlung a la zet ti kan theiih tam pi thazang kan ngah. Tamzet samnak a um laiih theih tawp kan zuam bet vivo tum tiin’ Lailun Zuknung Entertainment tawlreltu Salai Rem Hlei Khum cun a sim.\nTu hi A peh kan tuah rero laiih a rei hlanih tisuak thei dingin kan zuam rero titla in Chinland Today Media hnenah a sim.#\nAn zuknung tawi zoh duh hrang:\nChin Paralṭha Lt.Col. Sithu Hrang Ṭhio (B.G.M) Thuanthu Cabu In Suak Ding\nLeitlun Ramkip Chin Nauhak Hrang Lailun Zuknung Suak Zo\nRam Thianghlim Khualtlawnnak (Holy Land Tour) Na Feh Duh Ve Maw!! Man Olten Feh A Theih\n“Thangthat” Album Online In Lei A Theih Ta Ee!!


Thlarau daan pali cu ziangpawl an si?\nThusuhnak: "Thlarau daan pali cu ziangpawl an si?"\nSannak: Thlarau daan pali ti mi cu Khrih zumnak thawngih ngah a si mi rundamnak thuthang `ha phuan daan ding an si. Thuthang ~ha bu sungih a `ulmi thu pawl daan pali ih `hen mi men an si.\nCuih daan pali lakih daan pakhat nak cu hihi a si, “Pathian in a lo duhdawt ih na hrangah a sunglawi mi tumtahnak a nei.” Johan 3:16 cun hitin thu in sim, “Pathian in leilung hi a duhdawt zet ruangah a Fapa neihsun a pek ih zokhal a zumtu hmuahhmuah cu siatral loin kumkhua nunnak an co ding.” Johan 10:10 in Jesuh a ratnak san khal hitin in sim, “…Kei cu nunnak an neih ih tlamtling zetih an neihnak dingah ka ra a si.” Cuti asile Pathian duhdawtnak ihsin ziang in si in dawnkham? Nunnak tlamtling nei lo dingin ziangbik ni a si in dawnkham.\nThlarau daan pali lakih a pahnihnak cu, “ Milai hmuahhmuah hi sual ih `en`oi mi an siih sual ruangah pathian thawn a `hen aw zo mi an si. Cui ruangah kannih hin Pathian in duhnungza kan nunih a tumtah pawl kan thei thei lo. Hi thu hi Rom 3:23 ih a ti hnget bet a si, “Zangah tile, kan zatein ka sual thluhih Pathian sunlawinak kan co baan lo.” Rom 6:23 in sual ih rahsuah asilole “sual ih man cu thihnak” a si tiah in sim. Pathian amah thawn pawlkomnak nei dingin in sersiam. Asinan, a sersiam mi milai in leitlunah sual cu a lut pi ruangah Pathian hnen ihsi a hla ter. Pathian in neih dingih a tumtah mi cu kanmah sualnak ruangah kan siatsuah tinak a si cu. Cucu ziangtin so ka ti `hat sal ding?\nThlarau daan pali lakih a pathumnak cu, “Jesuh Khrih lawng hi kan sualnak hrangih a famkimmi Pathian hna`uannak a si.” Jesuh Khrih thawngin kan sual ngaihdam a si thei lawng siloin Pathian thawn pawlkomnak khal kan nei thei a si. Rom 5:8 cun hitin thu in sim, “Pathian in ziangtluk in duhdawt ti cu a lang ter zo. Misual kan si hrih cingin Khrih cu kan hrangah a thi.” 1 Korin 15:3-4 khal in rundam kan si theinak dingih ka theih `ul mi le kan zum `ul mi in sim, “Ca Thianghlim sungih nganmi vekin Khrih cu kan sualnak ruangah a thi; an phumih, Ca Thianghlim sungih nganmi vekin ni thumnak ah thawhtersal a si.” Amah Jesuh rori khal in amah lawngih rundamnak lamzin a si thu thawn pehpar awin hitin a rel, “ Kei cun lamzin, thutak le nunnak ka si. Kei mah loin zohman ka Pa hnen an thleng thei lo ding” (Johan 14:6). Hi duhumzet rundamnak laksawng cu kei the ziangtin ka ngah ve thei pei?\nThlarau daan pali nak cu, “Kan nunih Pathian tumtah theih theinak ding le rundamnak laksawng kan co ve theinak ding ahcun Jesuh Khrih cu Rundamtu a si tiah zumnak amah Jesuh Khrih ih kan `hum a `ul.” Johan 1:12 in hi thu hi hitin fiangten a rel, “Mi `henkhat cun an saangih an zum. Curuangah Pathian ih fate cantheinak thu a pek.” Tirhthlah 16:31 in fiangzetin a rel ve, “Bawi Jesuh zum awla cutin rundam na si ding.” A zaangfahnak zarah Jesuh Khrih zumnak thawng lawngin rundam kan si thei (Efisa 2:8-9).\nJesuh Khrih cu Rundamtu a si tiih na co hlan duh ve a si ahcun a hnuailam pawl hi Pathian hnenah sim aw. Hi `ongkam pawl na sal ve mei mennak cun a lo rundam lo ding. Jesuh Khrih na zumnak lawng in si a lo rundam ding. Hi thlacamnak cu Pathian ih pek zo mi rundamnak hrangih lungawi thu sim le na zumnak ti lang tertu men a si. “Pathian, kei cu na hmaiah mi sual ka si ti ka thei. Sualman tuar tlak khal ka si. Asinan, ka sualman tuar ding hmuahhmuah cu Jesuh Khrih in a tuar zo ruangah amah zumnak thawngin ka sual ngaihdam a si thei ka zum. Ka sual tlansan tahratin rundamnak hrangah nangmahah ka zumnak cu ka `hum a si. Mangbangza na zaangfahnak, ngaihdamnak le kumkhua nunnak laksawng in pek ruangah ka lungawi! Amen!”


Bo Xilai Damsung Thawngthlak - Chinland Today Media\nBo Xilai Damsung Thawngthlak\nSeptember 23, 2013 1:54 am·0 comments\nTuluk ramih ramthuhla mithiamsang Bo Xilai cu thuneihnak a si lo zawngih hmannak thu, sumpai a si lo zawngih hmannak thu le depdetnak thu pawl thawn mawh a nei ti a fiang ruangah Tuluk ram mipi thutrhennak hmunpi pakhat ihsin amah cu damsung thawngtla dingin an relcat.\nJinan mipi thutrhennak hmunpi ihsin Zarhpi ni ahkhan atu vekin thu an trhencat sak ih hih thubuaihnok hi tuih kum hra sungih Tuluk ramih a zohthup bikmi ramthuhla thuhnokhnai pawl lakih pakhat a si. Tuluk ram daan ah tuih hlan kum hra sung an rak hman keelmi ngaidam dilnak ca a thunlut thei timi vekin Bo Xilai in hih thutrhencatnak parah ngaidamdilnak ca a thunlut thei ding.\nAsinain thutrhennak hmunpi ih relcatmi vek asile Bo Xilai ih damsung ramthuhla tel theinak kham a si ih hi hin veikhat lai ih a rak langsar zetmi Bo Xilai ih ramthuhla mithiam sinak cu fekzet in a tawpter a si. Asinain American dollar million 3 man Bo Xilai ih neihnak thilri pawl cu laaksak dingin thutrhennak hmunpi cun a relcat.\nKum 64 ruun politburo sungtel hlun Bo Xilai cu kan dung thla ahkhan thu an suhnak hmun an napi in a el ve. Palhnak a tuah mi cu a el lo nain thutrhennak hmunpi ih an puhmawh mi thuhla tam nawn cu a el ve.\nBawhlung Lek Thiam Hminthang C Ronaldo In Thluak Natnak Tuartu Naute Opration Tuahnak Hrang A Kedam, T.Shirt Le Paisa Hlu\nLao Vanzam Tla, Humhual Tlangbawi Le Mi 21 Thi


France Vanzam Tla Thu - Chinland Today Media\nJune 9, 2009 5:21 am·0 comments\nRelzo vakin kandung tlawngkai nikhat ih Air France AF-447 Air Bus A 330-200 Brazil khawpi Rio de Janeiro ihsi France khawpi Paris panih zuang Atlantic tipi thuanthum tlunih hlo cu , A thuhla leh a dinhmun fiangzetih theinak cu a um hrihlo nan, Brazil tipi kapih si Km 650 ih hla ah Vanzam kekkuai them ziang mawzat leh Oil bung metre 20 sungah hmuh a siih. Cu ruangah hi Vanzam leh a sungih to minung 228 pawlcu tipi thuanthum sungah an tla a si tiah Brazil leh France Cozah thu neitu pawlcun an puang.\nHi Vanzam tipi thuanthum sungih tla hi hmu suak tengteng dingin Brazil leh France lawng ralkap pawlcun thilri phunphun hmangin an hawl rero laiih. Himi hawl bawm dingin US khalin a lawng ralkap pawl a kuat ve ding. Hi Air France vanzam tlak naksan bik thei fiang dingin tipi thuanthum sung metre 3,700 thuk ihta Data Recoeder cu hmuh suak tengteng an tumthu an sim.\nBrazil Defence Minister, Nelson Jobim cun himi Vanzam sungih minung pawlih dinhmun cu theih fiang nak ngaingai umlo hman sehla. Vanzam kekkuai thilri pawl fiangtei hmuh a si ruangah hi Vanzam cu tipi sungah a tla si tiahn kan nem hnegt a si a ti. Tui din hmunn ah nikhua a sia ruangah tipi sung metre 3,700 ih thukih himi Vanzam ruak vung hawl suak dingah an zum vekih hna an tuan caklo ding thu khal an sim.\nFrance Vanzam Hlo Hawl Lai


Ka Nulepa Hrang Ka Nauhak Lai Si! - Chinland Today Media\nKa Nulepa Hrang Ka Nauhak Lai Si!\nFebruary 14, 2013 5:40 am·0 comments\nSuakthuan ka si hnu khalah in seherhnak a dem theilo. Ka nu hrimhrim tla cun in duat tuknakah si pei cu, “Hitin nauhak te si ringring aw” i rak ti dah. Ṭhang dahlo ngaingai sehla cu a duh dahlo ding nan, nulepa ih fa in duat le seherh thei dan hi a rak thuuk tuk aw!\nCuruangah asi ding, ka tleei zet nan, ka nulepa kiangih ka um ahcun dai lo le ngerh hnuaihni lo cun ka um ve thei lo. Ka nulepa cun ka u le te, innpawn suak zo pawl tiang an rak seherh hrih lai. Asi, nulepa dinhmun hicu thil harsa a si.\nNulepa kan hlat theilonak hi kan mawh ve lo, in rak duat ve em! Fapa Tlanhlo kan timi pa khal kha, a netnak ah a duhdawtbiktu a nulepa hnenah sirawknak tiingza thawn a kir sal ti kan thei. Ka nu thawn phone ih kan biakawknak ah “Ka fa na aw, ava rak thuum ve, nangmah ngaingai na si maw”? i ti.\nKa nulepa hi cun kum 20 ka kim zo ti khal an zum ngaingai theilo. An sencawi lai vekah in ruat ringring lai ee! Ni tampi, Zarh tampi, Thla tampi le Kum tampi a lian ko, a hminte’n ka rak pitling ve. Asinan, ka nulepa cun tuini tiang, kan lo seherh nawnlo in ti thei hrih lo. Ka nulepa te cun na nauhak lai ah kan lo cawm ih tu nangmah ih in cawm caan tiah in ti tikah thlaphang vekin ka um helhel. Nulepa, ziangtluk kan rak rinsan! An mawhphurhnak a va rak nasa ve.\nNupi teh nei ve sehla teh hivekin, ka nulepa te hrang “Fanghma-cum-kuurruk” maw ka si ringring ding? Tu ahcun ka nulepa te thawn hla zetah kan um. Zingpit ah le tlailam talah ka nu le pa biak ngah thei ringring sehla ka duh nan…an thlazar hnuai ih ziangruat lo ih ka rak tlaanlen rero lai kha leitlun hmun nuambik ah ka rak um ti ka rak thei fawn lo!\nDuhdawtmi Chinram Suahsantu Pawl\nZiangmi Rotha Kan Tefa Pawl Kan Tanta Pei?


Ralkap pawl in Kohhran paisa an fir hlei ah an rawl suan cia an ei sak thluh - Falam Online Media\nApril 7, 2021 Ni Hnem Sung\t0 Comments\nApril 7 ih Kalaymyo doawknak cu Kawlram pumhuap in a thang. Amalbik minung 12 hrawng an thi tiah ramsung media ṭhenkhat in an tarlang.\nZingpit khuavang hlan in SAC ralkap pawl cun mipi kilhimtu Kalay Civil Army umhmun khuarnak cu RGB bomb thawn an kap thok.\nKCA lam khalin hriamhrei ralthuam an neihsun suah in an do ve nan an hmanrua a thlauaw tuk ruangah mipi ralkap pawl cu dung an siip.\nUmhmun an khuarnak cu ralkap pawl in an ṭhiat bal ih mino khal an kai tamzet. Cuih tlun ah SAC ralkap pawl cun meithal hriamhrei kenglo, KCA thawn pehtlaihnak neilotu khal an kap that.\nCuvek a si ruangah mipi ṭhenkhat cun an Inn le Lo tlan san in hmunhim beunak an hawl. Culai takah SAC ralkap pawl cun mi inn an boh ih an bizu, thinkuang tivek khal an let sak thluh tiah ramsung media ṭhenkhat in an tarlang.\nInn boh tuar le thilri hlo an um hnuaihni nan online ih hmuh ding tambik cu Kalaymyo, Kyo Thone Pin (ကြို့သုံးပင်) veng ih inn an boh mi a si.\nKyo Thone Pin (ကြို့သုံးပင်) veng ih Inn boh mi thuthawn pehpar in cuih veng ih umtu ka si tiawtu mipakhat cun “tuizing April 7 ah Kalaymyo, Kyo Thone Pin (ကြို့သုံးပင်) veng ih inn ṭhenkhat cu SAC ralkap pawl in an boh.”\n“Mi inn sung ta thilri pawl cu an duhduh an lak ih an tv tivekkhal an khuai sak. Cun, an rawl suan cia le hmeh tivek tiang an ei sak thluh. Inn khat tla cu kohhran paisa an ret mi an fir sak tlun ah inntang ih retmi motor cycle 2 an lak sak cih” ti`n Facebook cahmai ah a ngan.\n← CNA/F bawmnak kan ṭul, In bawm ngam lo khalle an Meithal tal in hmangter hai seh – Mino Auaw\nMihuaisen pawl umnak Kalaymyo, Tahan – Rev. Dr. Biak Lian Thang →


Lungput Khawthim Neitu - Chinland Today Media\nApril 12, 2017 11:34 pm·0 comments\nNi khat ah ramtawipa pakhat in a uico cu, danglam zet in, tidai parah a tlan turto thei ti a hmu. Cumi thil danglam cu a rualpi hmuhter a duh ruangah vate a pel ni ah amah thlun ding in a sawm.\nAn rualvah in tiva pakhat kiangih hramlak thingkung ah a um mi vate pawl cu meithal thawn an kap vivo. An kap ngah mi vate pawl cu tivate sungah an rung tla ttheu. Vate an rung tlak tinte’n ramtawipai’ uico cu tidai parah a va tlan ih vate cu a va sar ttheu. Sunvu in vate an pel ih, tam zet an ngah hnu, siimlam ah an tlung.\nRamtawipa cun tidai parih a uico a tlan turto lai zoh in a rualpa cu a mang a bang zet ding ih, a fak ding tiah sunvute’n a rak hngak. Asinan a rualpa cun an tlun tiang ah uico thu zianghman a rel lo.\nA netnak ah ramtawipa cu a sup aw thei nawn lo ih tlun zin ah, “Tuini ah ka uico thawn pehpar in thil danglam na hmu lo maw?” tiah a sut.\nCutikah a rualpa cun, “Na uico hin danglamnak a nei. Ziangahtile tidai leuh a thiam lo,” tiah a sawn.\nHimi thuanthu hi hnihsuak vek asinan minung tthenkhat ih lungput a tarlang. Mi tthenkhat cun ziangtik hman ah a tthalam ih thlir lo in, tlaksamnak lawng an hmu thiam ttheu. Khua a thim mi lungput kan ti pei.\nNa zuamnak ruangih hlawhtlinnak na ngah can ah a lo lungawipi ding ih na beisei zet mi lak ihsin a lo lungawipi theilotu, lo lungawipinak cang thiamlotu tivek na ton tikah ramtawipai’ rualpa vek a si ti kha va mangsuak ttheu aw.\nCredit: Bama Thein Pe ih “Yay Paw Pay Tae Khwe.”


Scotland Biakinn Ah Mipa Le Mipa, Nunau Le Nunau Kutsih An Siang Thlang Ding – Meifar\nScotland Biakinn Ah Mipa Le Mipa, Nunau Le Nunau Kutsih An Siang Thlang Ding\nThe Church of Scotland General Assembly in biakinn sungah mipa le mipa, nunau le nunau kutsihnak thuhla cu kum reipi sung an rak buaipi rero ih May 23, 2022 ah nei dingin an cohlang. Vote 274 in nehnak an co ih vote 136 in an duh lo.\nAhlan ih an daan le dun ahcun, “The Church of Scotland ih kutsihnak cu Pathian hmai le zumtu pawl hmaiah nei ding a si. Tetti pahnih an um dingih kutsihtu pahnih cu an damsung nupi le pasal an si kumkhua ding. Rawngbawltu in nupi le pasal si dingin kut a sihsak ding” ti aum.\nTu’ahcun nupi le pasal timi ṭongfang aum nawn lo dingih mi pahnih cu pumkhat an si tin kutsihnak ah an hmang thlang ding. Biakinn 29 in an cohlang ih biakinn 12 in an dodal. Biakinn hmin tarlang lo pahnih in, “Himi cu Pathian thu thawn a kalhaw, Bible zirhnak thawn a kalhaw a si” an ti.\nA duhtu pawlin, “Sinak bangaw LGBT Christians pawlin biakinn ah minung an cohlang lo an ti ṭheu. Biakinn cu zovek mi khal cohlang ding a si” an ti ve.\nBiakinn ṭhenkhat ahcun rawngbawltu pawlin sinak bangaw kutsihsak an tum cuang lo, himi an daan le dun thar cu biakinn zaten ah tuah tengteng ding a si tin an ngankhum lo. A duhtu in an tuah dingih a duhlotu in an tuah lo ding.\nA Rualpi Thisen Ruangah A Luat, Thihnak Hawrkuam Ah Camkhat Sung A Zau\nAn Innhnen Tei In, “Zangfahten Nupa-Sinak Nan Hman Tikah Nan Thawm Dim Deuh Uh” Tin Ca An Kuat


CBANA Khawmpi | Atlanta Chin Baptist Church\nAmerica Deirel Arsi CBANA.\n"Nan tuan dah lomi Loram ka lo pe ih nan sak dah lomi Khawpi pawl ah nan um; nan ciin dah lomi Sabit nan ei ih nan phun dah lomi Olif kuang ihsin Olif rah nan ei a si" (Joshua 24:13). tiih Israel pawl hneih Pathian thusuak hi kan Laimi pawl hnen khal ah a thleng ve a si hmang. Kan khua le kan um hngetnak ram si dingih kan mang hman ih kan ram man baan dah lonak America ram ah 2000 AD hnu in kan thleng cupco. America ih ramthen tam nawn ah Laimi kan um thluh thlang. A laang teih um dingih leeng le tlawng men si loin kan Luphumnak dingih kan vaihnak le kan um hmun hnget ah America ih kan hung um thei hi cu "leitlun thil mangbangza pakhat" cu a si ko. Pathian in a minung Israel pawl hnenih a rak tiamkammi hi a mah zumtu kannnih pawl hrang khal ah atak in a hung cang suak a si hi. Pathian ih remruahnak, khuakhannak le lamhruainak liolio a si ruangah a hmaisabik ah amah Pathian cu thangthat sunloih upat uhsi!\nAmerica ram ih Chin (Falam) tong hmang ih Baptist Church din hmaisabik hi, "Atlanta Chin Baptist Church [ACBC]' a siih 2001 kum November thla ah a rak ding a si. ACBC hin a rahsuahmi cu, "Chin Calai Seminar", tuah hi a siih himi peh in Chin Pawlpi, USA tiang a rung ding suak. A pahnihnak Baptist Kawhhran rung ding cu, "Falam Baptist Church, Maryland [FBC.MD]' a siih Frederick khua ah 2004 kum July thla ah dina si. FBC,MD hi nauhak deuh a si vekin a U a simi ACBC hin a cawmdawl, a cangcawi, a khur-om ring ring. ACBC.GA le FBC,MD cu unau kawhhran (Sister Churches) an rak si. (Kawhhran hmin pu loin "Indiana Burmese Christian Fellowship [BCF] Falam tong hmang' titin 2001 kum ah Indianiapolis Burmese Christian (BCF) ihsin Bethel Church of Indiana [BCI] tiin 2007 ah pehzom a si leh.)\nCutincun America ram ah Chin,i kan thleng tam vingvo ih kannih Falam mi pawl khal kan pung vingvo. Chin mi cu Khrifa kan si vekin kan thlengnak kip ah Biakinn kan hawl ih kan khawm. Pathian kan bia ih lungawithu kan sim. Minung kan hnihthum deuh cun kanmahte cio Kawhhran ding in Pathian kan be khawm. Pawl (denomination) hmin ih ding kan um vekin Christian pawlkom hmin ih ding khal kan tam thotho. Pawl hmin khal in siseh, pawlkom khal in siseh, kan din tikah kawhhran rawi-aw ih khawm tlamg a si aw cio. Thimnak ah, Falam Baptist Church kan ti hman ah Baptist pawl lawng tel loin AG, Revival, gospel Baptist, Methodist, Presbyterian, Roman Catholic, Jehovah, tvp.., komkhawm awk cio a si. Duhnungza le a then awknak le huat awknak pawl cu America kan thlen hnu cun ken nawn lo ding hi kan zuambikmi le kan forh awk bikmi a si fawn.\nUnau Khawhran a simi ACBC le FBCM cu thu le hla lawng ih hlaral ih tuamhlawm awk si nawn loin Kawhhran sungtel zate khat le khat neel-aw le hmunkhat ah thlacam khawm dingih khuakhannak a um thlang. Nauta deuh a situ FBCM cun a u ACBC hnenah 2008 May 24-25 ah a vung tlawng. Cuti'n Pathian biakkhawmnak le thlacam tlangnak an nei. ACBC khal in vok a rak that. May 24 zarhte zaan khawm ah FBCM ih DEacon pakhat a simi Rev. Khuang Lian Kap (tleicia) in thuthangtha simnak a nei. (Rev. Khuang Lian Kap hi kawlram Presbyterian Chin Synod ih hotulam ih tel baan Presbyterian khawhhran ih dinmi Tahan Theological College ah Professor a tuanlai ah America ah M.Th zir dingih thlahmi a si. M.Th a theh hnu ah a nufa thawn Frederick khua ah umhmun hnget khuar in an um. Mai tong te hmang ih mai' u,nak khua ih dinmi FBC.MD kawhhran ah tel in Deacon a tuan laifang 2009 kum ah Pathian hnenah in fehsan).\nMay 25, 2008 zarhpi suun 11:30 am ah thurel tlangnak an nei. Meeting kaitu pawl cu;\nRev. Biak Ceu Pastor, ACBC\nRev. Khuang Lian Kap Deacon, FBCM\nPu Phun Kar Thang Hotu, FBCM\nPu Lal Nei Mang Sungtuan, FBCM\nPu Sui Lian Deacon, FBCM\nPu Thang Hook Lyan, Deacon, FBCM\nPu Van Lian Kio Hotu, ACBC\nPu Tin Ko Sungtuan, ACBC\nSalai Lian Uk Lyan Sumkil, ACBC\n. Pu Jacob Lian Deacon, ACBC\nMeeting hohatu dingah FBCM ih President Pu Phun Kar Thang an hril hnuah meeting an thok. "America ram kan thleng hnu cun kan sinak hlun (Pawl, Sinak, Then awknak) pawl taanta in hmunkhat teih duhdaw aw le lungrual teih Pathian hmunkhat teih biak tlang ding" hi kan zate ih saduhthath a rak si cio. Cutivek ih kan komkhawm awk thei lawngah kawhhran pakhat lawng ih kan tuan thei lomi cu komkhawm in kan tuan thei dingih kau le cak deuh in kan feh thei ding a si, timi khal kan lungduh a rak si thluh. Thu tampi kan ruah khawm awk hnu ah kan relcatmi pawl tla cu,\nPathian hmin in kan ram le miphun hrang thei tawk tuan tlang thei dingah pawlkom pakhat din ding. A hmin ah, "Chin Baptist Association, USA", ti a si ding.\nChin (Falam) lakah Pathian hmin in hnatuan tlang theinak nei dingin zuam ding.\nMidang hnen khalah siseh, midang thawn khal in sis3eh, Pathian hnatuan tlang thei zuam ding.\nA hmaisabik kekar daan ding pawl;\nPehzom awknak hrangah kumkhua ngahmi tithe (1/10) ih 5% thawh ciar ding.\nA malbik kumkhat veikhat le a tul daan vekin thurel tlangnak neih ding.\nHimi CBAUSA hohatu ding cu a haha te'n kumkhuat tete in zem awk siseh..... (a thawhnak 2008 cu FBCM ih hotu cu CBAUSA hotu si dingin lungkim a si.)\nAmerica um Falam tong hmang Kawhhran pawl hnenah sawmnak neih ding.\n"Baptist" tiih Pawl hmin pakhat kan bun ruangih a thatnak le a siatnaklam pawl kan relkhawm. "Baptist" tiih hmin kan sak a sile Baptist si lomi kan Falam unau pawl in zom/kom duh lonak ah an hmagn pang pei maw.. timi thu a hung suak. Thil cang thei cu a si ko. Khatlam kap lala ahcun - "Pathin hmin in hnatuan thupi kan tuan duh taktak ahcun Cin le Daan nei deuh ih feh le kaihhruai awk cu a tul rori a si. Fellowship timi pawlkom men,en ih thlahthlam deuh ih kan feh asile rei in daih lo men ding hlei ah hna thupi khal kan tuansuak thei zik lo", tiih thukung ruattu an tam deuh. Curnagah kan Chinmi pawl ih kan sinak le kan neelbikmi "Baptist": timi hmin hi vuah ko uhsi! tiin zate lungkimnak thawn. "Chin Baptist Association, USA", tiin kan Pawlkom hmin cu nemhnget a si. Kan Chinmi, a hleice in Falam mi, in siatsuah ih hmailam nor ding in dwkhamtu, 'Pawl' thenthek duhnak thinlung cu kan taantanmi Kawlram ah taanta cio ih America ahcun thinlung thar, ruahnak thar, tumtahnak thar thawn Pathian hna ahcun thinlung thar, ruahnak thar, tamahnak thar thawn Pathian hna tuan cio uhsi law" timi hi CBAUSA ih a duhbikmi le a tuah tummi cu a si. Kawhhran hruaitu upa pawl meeting an neih sungah Nu pawl khal thlacam phah in thunuam an rak rel ve. Mino pawl khal anmah te thurel tlangnak an rak nei ve.\nA hmaisabik CBAUSA hruaitu pawl cu;\nHotu Pu Phun Kar Thang\nHotu Saang Pu Van Lian Kio ( ACBC, hotu)\nSungtuan Pu Tin Ko ( ACBC sungtuan)\nSungtuan ruantu) Pu Lal Nei Mang ( FBCM sungtuan)\nSumkil Pu Khuang Lian Mang ( FBCM sumkil)\nSumkil Bawmtu Salai Lian Uk Lyan (ACBC sumkil)\nEC Members ACBC le FBCM ih Deacons zate an tel.\nCuticun Pathian remruahnak dil ih CBAUSA a hung dinsuah ni (May 25, 2008) cu CBA ih suahni a hung si cih. Meeting theh in aCBC ih timtuahmi rawl cu rangzet in kan hil khawm. Rawl ei theh vete'n biakkhawmnak kan nei. Nipi suun biakkhawmnak ahcun CBAUSA ih hotu Pu Phun Kar Thang in, "Tho in din saal uhsi!" timi thulu hmang in Pathian thu simnak a nei. America ah akn din thar hmaisa dingih kan ram ah kan hei phur kir saal ding timi ruahnak thawn a sim. Zaan biakkhawm ah innteek Pastor Rev. Biak Ceu in thuthangtha simnak a nei.\n2008 kum a cem ih zomnak paisa kan hur bur tikah a zagtein $5756.57 (ACBC $32756.57, FBCM $2500.00) kan ngah. Zung hnatuan le khualtlawn ding kan neih hrih lo ruangah kan thawhmi hmaisabik paisa cu midang bomnak hrangah a zate'n hman kan tum. Himi kan ngahmi sumpai hi hman naklam kan ruah tikah, 'Pathian thuhla le sisi, kan tong ih ngan mi le sisi, kan Chinmi dang pawl hman ih an neih thei hrih lomi, "Hre Kio Commentary", suahnak dingah lungtho tein a zatein ($5756.57) kan pek a si.\nCBAUSA a din thok ihsin kan thuhla in rak thlingthla ih ra tel ding a hngakhlap zettu Kawhhran cu Chin Baptist Chruch, Greenville, South Carolina an si. An pastor cu Rev. Sa Tin Lal a si. an kawhhran ih sawmnak vekin a vei khatnak CBAUSA meeting cu CBCG ah neih a si. CBCG hi CBA ih luh an duh ruangah siseh, an Pastor hi an khawmnak innteek kawhhran le CBA ih hriakthih pompinak neih ding duhsan ruangah siseh, an khua rori ih CBAUSA meeting tuah ding in sawm sannak a si. October 25, 2009 ni ah meeting neih a si ih Pastor pa 4 - Rev. Dr. Stephen Hre Kio, Rev. Biak Ceu, Pastor San No Thuan, Pastor Sa Tin Lal tel in upa 16 kan si. Pastor Sa Tin Lal teih run innpi thar sungah mikhual hmuah hmuah kan riak ih rawk khal cutawk ah kan ei cih thluh.\nHimi meeting ih kan relmi thupi deuh pawl cu:\nCBA: Chin Baptist Association timi hmin hi pehzom in hmang ding.\nKawhhran (Church)/ Pawl (Denomination) nei/ bunmi Kawhhran dang pawl cu sungtel dingah sawn hrih lo sehla.\nnauhak le Upa Sunday School nei thei ding.\nFeh daan ding Daan le Duun ( Constitution) tuah ding.\nAmerica ramsung, a hleice in CBA sung, thawngphawktu dingah Kawlram ihsin Pastor pakhat khat sawm ih kawh ding.\nA Hmaisabik CBAUSA Kawhmpi. ACBC May 29-30, 2010\nUnau Thei Pum Seu\nMay 29-30, 2010 ah Atlanta Chin Baptist Church ah hmang a si. Innteek ACBC in Pastor thar, Rev. Dr Khaw Lian Uk, an rak nei zo. FBCM ih Pastor San No Thuan tla 2009 ah ordination pek a si zo ruangah ordained pastor pa 5 neih a si thlang. Khawmpi ih kan thuken cu - "Unau theipum Seu", ti a si. America a thleng Chinmi pawl kan zummi le bang aw, kan thiawh le bang aw, ziang ruangah kan biakmi Pathian hi thinkhat lungkhat te'n kan ren tlang thei lo ding timi hin kan thinlung in sawh nasa. Theipum seuh-awknak kan cutuk zo lo maw?\nCBAUSA din hnu ih a vei 2 nak meeting pi cu ACBC ah May 30, 2010 suundir ah neih a si. Meeting kaitu upa 17 le Kawlram ihsin u le nau ra tlawng phah ih khawmpi in hmanpitu Rev. Dr. CJ Hrang Hmung tla kan si.\nThurel mi Thupi pawl cu:\nCBAUSA timi hmin hi thleng nawn loin hman ring ring ding,\nAmerica um Falam tong hmang Karwhhran pawl hnenah CBAUSA ah ra tel in Pathian hnatuan tlang dingin sawm ding,\nDaan le Duun zoh saal ih tha deuh ih neih ding.\na vei 2 nak Khawmpi cu 2011 kum May ah FBCMD ah neih ding. ti pawl an si.\n2009 kum pehzomnak paisa burmi zatekom cu $7973.09 (ACBC 2617.56 le FBCM $4707.50) a si. Cumi sung ihsin Zomi Theologica College (ZTC) a tu ih CCIT Chin Institute of Theology le Bethel Theological Seminary pawl hnenah $2000,00 ve ve bomnak pek a si. 2008 hnak cun malte kan thangso dewh.\nA vei 3 nak tlangsuak kum lai meeting pi cu September 25,2010ah FBCM ah neih a si. Himi tum ah CBAUSA ih Daab ke Duun pawl tuah fel a si. Thupizet relcatmi pakhat leh-cu CBA hi USA ram sung lawng si loin Canada um kan milesa Kawhhran in zoom in duh thlang ruangah kan hmin khal CBANA ( Chin Baptist Association, North America) tiin kan thleng a si. March 19, 2011 ah Falam Baptist Church, Battle Creek, Michigan ah a vei 4 nak meeting kan tuah tikah cun sungtel kawhhran 7 kan si thlang ih kan tha a tho sin sin. Pekzomnak sumbur lta $20,000,,00.00 tlun a si thlang. Kan relmi thuibik cu Kawlram sungih pathian hna kan tuan tikah Pawlko, hngehkhoh a si mi FBP ( Falam Baptist Pawlkom) thawn tuan tlang ding tiih lungkimmi hi a si. Himi tum meeting ah 2011-2012 kum CBANA hruaitu ding pawl tuanvo pek/zem awknak kan nei.\nRev. Sa Tin Lal Tin Lal\nRev. Khaw Lian uk Vice President\nPu Lal Nei Mang Secretary\nRev. Ci Lian Kap Joint Secretary\nPu Thawng Lian Kar Treasurer\nPu Tha Nei Luai Assistang Treasurer\nHimi hruaitu hril tharmi pawl hi 2011 May ih a vei 2 nak CBANA khawmpi lawngah tuanvo pek awknak neih a si leh ding. Sungtel Kawhhran vehvaih awk ding khal thupizet in kan rel.\nA vei 2 nak CBANA Kawhmpi, Falam Baptist Church, Maryland. May 28-29, 2011\nTho in Din Saal Uhsi\nA vei 2 nak CBANA Khawmpi cu Frederick, Maryland ah My 28-29, 2011 ah nuam dupdo ih hman a si. Khawtluang mikhual (400) cu Hotel rori ah riahter thluh an siih tlunah zing, suun, zaan rawldo thluh an si. Thlarau Thianghlim in a ceencilh ti a lang nasa. Thangthat hlasak tikah zabawng ih lam dupdo phah in Pathian an thangthat cio.\nKawlram ihsin thlaraulam ih kan Pa pakaht a simi Rev. S. Hrang Kap Hnin tla kan sawm veikin dam le cak tein in ra telpi thei ih thu le hla ah kan phur in kan tlai nasa. Cun Rev. Dr;. Stephen Hre Kio khal in thu thatha in zirh phah ih kan hlawk nasa. Himi khawmpi ah Hotel man, ei-in le ziangkim cemmi hi $30,000.00 zikte a si. Inntek FBCM cun an cemzet nain Pathian a sunlawi zia a langmi an hmuh tikah luang in Pathian an thangthat riangri sawn a si. Himi Khawmpi ihsin CBANA in Nubu le Mino pawlkom tiin Fellowship din thok a si thlang. Himi khawmpi ah CBANA Hotu sinak cu Pu Phun Kar Thang,(2008-2011) ihsin Rev. Sa Tin Lal hnenah hlan awknak neih a si.\nA malbik kumkhat vei khat cu Executive Committee (EC) meeting neih ring ring a si. A vei & nak EC meeting cu November 12, 2011 ah FBC, Charlotte NC ah neih a si.\nA vei 3 nak CBANA Khawmpi. Falam Baptist Church, Indiana. May 22-23, 2012\nThlarau le Thutak in\nThlarau le Thutak In timi thuken thawn FBCI ah khawmpi a vei 3 nak neih a si. America ah laimi kan thleng tam thlang vekin khawmpi teltu khal kan karh vingvo.\nA vei 11 nak EC Meeting cu Chin Community Baptist Church, Philadelphia ah neih a siih CBC (ZBC) General Secretary Rev. D. Ngun Thawng Mang le CCIT (ZTC) Principal Rev. Dr Law Ha Ling tla a laang tein in telpi. Hi meeting ah Thlanglam Lairam (Southern Chin) ah Mission hnatuan ve dingih sawm kan sinak cu lungawi tein kan cohlang ih tuan suak thei dingin thlacamnak thawn kan relcat. CBANA sungtel kawhhran (16) a si thlang.\nA vei 4 nak CBANA khawmpi. Chin Community Baptist Church, Atlanta May 23-25, 2014\nTi Thuknak lam ah\nA vei 4 nak Khawmpi cu Chin Community Baptist Church, Atlanta, GA in inntek laak in, "Ti Thuknaklam ah" (Luke 5:4) timi thuken thawn sunglawizet in tuah a si. CBANA sungtel kawhhran (27) kan kim thlang. 2013 kumcem pehzomnak cu $90,000.00 a kim thlang. CBANA ih khuallian a simi Rev. Run Herh Liang (LBA-G/S) le Rev. Lian Thuama (FBA-AG/S) pawl in in telpi thei ih kan buhlumzet. CCIT ihsin Rev. Dr. Za Hlei Kap khal in in telpi ve ih kan lung a awi cio.\nCBANA General Council Meeting cu May 2013 ah Midlang Chin Christian Fellowship ( MCCF), Texas ah tuah a si. Himi tum ah cBANA in Chindwin Mission Field nei dingin siseh, CBANA cu President role ihsin General Secretary role ih hruai aw dingin siseh, thurelnak a nei. Hruaitu pawl cu (sumkil le a bawmtu siar lo) Pastor pawl si hngai seh, tiin Daan ah ret a si.\n2013-2014 kum2 sung CBANA hruaitu pawl;\nOfficial Bearers (OB):\nRev. Dr. Biak Hlei Mang President\nRev. Hre Mang Vice-President\nRev. Sa Tin Lal General Secretary\nRev. Biak Lian Thang Associate General Secretary\nPu Phun Kar Thang Treasurer\nPu Siang Mang Assistant Treasurer\nExecutive Committee Members (EC):\nPu Tha Nei Luai\nPi Van Ri Hoi\nRev. Ci Lian Kap Evangelism & Mission Director\nRev. Dr. San No Thuan Youth Director\nRev. Caleb Van Nei Kam Development Director\nRev. Joseph Run Cung Mang C.E Director\nPastor Lal Ruat Thang Women Director\nRev. Reuben No bual Hrang Calai le Nunphung Director\nRev. biak Ceu Ministers Council Chairman\n2007 May 25 ih Pathian dinmi CBANA cu 2016 ahcun kum (8) a kim thlang. Sungtel Kawhhran (2) ihsin Kawhhran (35) a si thlang. America le Canada ih Falam tong hmang Kawhhran zate hi (40) tluk a um. Pehzomnak paisa burmi hi $5500.00 (2008) ihsin $180,000.00 (2016) a kim thlang. North America thleng Falam mi zate in Pathian thu thei ih Pathiang hrangih nung theutu si cio ding hi CBANA ih a tumtahmi thupibik pakhat a si. Curuangah CBANA ram sung Kawhhran le a dang Falam mi pawl Pathian thu ih vehvaitu dingah Evangelist pakhat cu kum (3) thlah a rak. Sungtel Kawhhran khat le khat siseh, ahleice in Pastor nei lo kawhhran pawl hnenah Pastor neitu kawhhran pawl in vehvaihnak an neih sak.\nCBANA Ram leng Mission Hnatuan nak\nCBANA ram sung lawng si loin a lenglam khal suak in Pathian hnatuannak a nei tho tho. Thlarau hlo runsuak ding hi CBANA ih lungthlitumsangbik a si vekin 2013 April ih thokin Chindwin Mission field ah Missionary (32) thlah in ramthing (Pathian thei hrih lonak ram) ah hna a tuan rero. Missionary thlah men lawng si loin thlahmi Palai pawl hrang zirnak a tuah sak bet. Zumlotu pawl hrangah Christmas tuah sak in Pathian thuthangtha simphuan theinak lamzin a hawl sak. Chindwin Mission Field hnatuannak hrangih a tulzetmi Mission Center Innpi khal kawl paisa Ting (50) cem ina sak zo. Himi hnatuannak hi Pathian in a theihpi ruangah thlarau hlo minung (40) tluk kumkhat sungah rundamnak an ngah. Halleluiah! Chindewin Mission Field lawng si loin 2014 June thla ihsin kan unau a si ve mi Thlanglam Lairam, Mindat, Kanpalet, Paletwa (MKP) ah Mission hnatuan thar a tok lala zo. (Anmah MKP ih sawmnak vekin). Missionary (30) tluk thlang in Pathian ram hrang hnatuan thupi a thok leh a si. Pathian kut cak ring in ralthazet in ke a kar suak leh.\nCBANA hin ramthin mission hnatuan lawng si lo in Chinram Falam ih um Chin Christian Institute of Theology (CCIT) le Kalemyo - Tahan ih um Bethel Theological Seminary (BTS) pawl khal ah a thei tawk bomnak a pek hngai. CCIT Tlawng Zirhtu pawl umnak ding hrang dot hnih Innpi cu $25,000.00 cem in a sak sak zo. CBANA Nubu pawl khal in CCIT zirhtu saza inn pakhat a sak sak zo vek in BTS ih an tulzetmi Internet khal $3000.00 tluk cem in a hei bun sak zo. Cuih tlun ah 2016 ihsin thokin BTS ih casiar buk (Library) khal a sak sak rero lai a si.\nPathian hmin ah Falam mi pawl duhdaw awzet le nel awzet ih komkhawm awk thei hi cBANA in a sunmang thupi pakhat a si tho tho. Curuangah cBANA hruaitu pawl Rev. Biak Hlei Mang, Rev. Sa Tin Lal, Pu Phun Kar Thang le Rev. Ci Lian Kap cu Falam mi pawl lakah thangphawknak va suahpi ding in Kawlram ah a nei thlah hngai. FBCY, FBCM (Mandalay), LBA, FBA, CBC, CCIT le BTS hmun pawl ah veihvaihnak an nei ih thu le hla ruah khawm awknak an nei vingvo. Kawlram sung um Falam mi biaknaklam hotu pawl (Baptist Kohhran ihsin an thok hrih), FBA, LBA, FBCY, FBCM thawn 2013 December 9-10 ah Chawngtha (Pathein kinag) beach ah hruaitu (79) tluk cu tongkhawm aw in thurelkhawmnak an neihpi. Himi vek Falam mi zate lamdangzet relcat vutvomi an neih thei hrih lo hmangah khat khat htieh thiam awknak a karhterzet ih hmailam ih feh khat le tuan tlang daan ding lamzin ruangzintu le lamsial saktu a si thu kan hmuh thikah Pathian hnenah lungawithu kan sim cio a si.\n2016-2018 tiang CBANA hruaitu ding pawl\n2015 May B/M thurelnak vekin 2016-2018 tiang CBANA hruaitu ding pawl:\nRev. Mangkheng Biakceu President\nRev. Dr. Khaw Lian Uk Vice-President\nPu Van Lian Khup Assistant Treasurer\nRev. Ci Lian Kap E&M Director\nRev. Thang Moi C.E Director\nRev. Lal Ruat Thang Women Director\nRev. Joseph Run Cung Mang Literature & Culture Director\nRev. Dr. Hre Mang Development Director\nRev. Dr. Biak Hlei Mang Ministers Council Chairman\nE.C Enlargment E.C Members\nRev. Reuben No Bual Hrang\nRev. Caleb Van Nei Kam\nRev. Kap Lian Thang\nRev. Thomas Sui San Lal\nRev. Philip Than Htun\nPa Siang Mang\nPa Cng Thawng\nPa David Tin Cung\nPa Van Lian Kip\nPa Jacob Lian\nPa Van Bawi Lian\nKawhhran pakhat lawng ih kan tuansuak thei lomi hi komkhawm awk cun kan tuan thei deuh cuang. Cuvekin CBANA ahhin thazang la in Pathian ram hrang le kan milesa le kan ram hrangah tanllk cio dingin himi ca ihsin kan sawm bet a si. America ram ih Pathian ih in kuat thlengnak asan hi mahte nuntu khuasaknak hawl men ding lawng si loin Amai' hrangah cak deuh le kau deuh ih tuan tlang dingah in duhsak a si. Pathian in CBANA hi a ram hrangah run hmang sin sin rham seh law. Sungtel Kawhhran kan zate khal Pathian duhdawtnak parah lungawithu simnak thawn cak sin sin le hnget sin sin in pehzom aw in a ram hrangah hmainor sin sin uh si.\nCBANA hin a tlin tawk hna a tuan tikah Pawl/Kawhhran pakhat lawng le Mibut pakhat lawng hmuitin in a tuan tum lo. A cang thei tawk le tlin tawk in mitampi/mibur thahnemnak hrang tumtah nei in a tuan zo vekin tuan rero lai ding khal a si.\nAmaih hmin sunlawinak dingah Pathian in Chin miphun pawl hi tumtahnak a nei tiin kan ruahsan. Curuangah Pathian kan ttihzah ding cu a thupibik miangmo. Kum 2000 sung kan lut veten Chinmi tampi North America ramsung luh theinak sangkaa in onsak. Pathian biakkhawm tlangnak nei dingin kan thlennak khua ciar ah kan zuam cio. Suahkehnak kan nui’h ttong ten Pathian kan biak tluktu a um lo, kan diriam ih thazaang kan ngahnakbik a si. Cuticun, kan nu ttongfang ten Baibal Thianghlim, Khristian Hlabu rak tawlreltu biaknak pawlkom pawl siseh, ttong lettu le hla phuahtu pawl siseh, a hmangtu le nuncilhtu seenpi siseh kan lungawi.\nDecember 2021, in Chin ttong hmang kawhhran “Atlanta Chin Baptist Church” (ACBC), Georgia ah dinsuak a si. Cuvekin, “Falam Baptist Church, Maryland” (FBC,MD) cu Frederick, MD khua ah July 2004 ah hramthlak hram a thok. Hivekin American leilung ih kan ttong ten kawhhran a um cu Pathian hnenah kan lungawituk. ACBC in amaih Sister Church dinhmun in kumkhat sung lai thlakung zonnak a nei. Pathian kutcak a langih kumkhat kimcam hlaan ah FBC,MD cu kawhhran pitling dinhmun a laak thei. Curuangah, an unaute cu Jesuh Khrih ih pumkhat sinak in siseh, Laicin seempi unau sinak thawn siseh duhdaw-aw ten khua an rak sa tlang.\nMay 25, 2008 ah FBC,MD sungtel zate cu ACBC,GA ah Gospel Team tlawng in Atlanta, GA khua ah Pathian thangthat tlangnak a nei. Hi ttum ahhin unau zaleen zet ten thuhla ruatkhawm dingah totlangnak an nei. Chin ttong hmang Baptist Thurin pomtu kawhhran pawl pawlkom-awknak nei ding ruangzingnak le throwukhiahnak an rak nei. An thuhla fuunkhawmmi cu a hmin ah “Chin Baptist Association, the United States of America” (CBA, USA) tiin bun a si. Pawlkom pakhat a hlawhtlin ih hngetkhoh in tthansonak hna a ttuan suak theinak dingah\nthunkhawm dingmi (Contribution) rikhiahnak khal an rak tuah. An lungkim tlangmi cu kawhhran ih tthenhra tthenkhat (1/10) ngahmi sung ihsin zateek panga (5%) komawk ding a si.


Man Neihnak - Chinland Today Media\nFebruary 4, 2010 1:25 am·0 comments\n– Suahlannak 34-35\n– Matthai 22:23-46\nChicago khua sung lan phah in khual ka tlawnlai ah, sumtuah lam hohat daan rel khawm ding poster tarmi ka hmu. “Hruaitu pakhat ih man neihnak cu cuih hruaitu ih man a neihtermi thil thawn a man khiah theih a si” timi thu in ka thin i khoihzet. Man kan neihtermi in kan nuncan ziaza a sersiam ih a netnak ah ziangti’n kan kaihruai ti a lang ding. Himi hi hruaitu hrang lawngih simmi a si lo.\nJesuh Khrih dungthluntu pawl hrangah man kan neihter dingmi hi a thupi sinsin. Paul in Kolose kawhhran ih zumtu pawl hnenah, “Leilungtlun thil pawl ruat loin vancung thil pawl kha ruat sawn uh,” tiah a ti (Kol. 3:2). A sim duhmi cu kan man neihtermi hi a hmun lomi lei thil parah si loin kumkhua daih thil parih kan ret asile cumi in kan tha a thawhter ih kan nun in remh lawngah leitlun ah thil tithei Khrih ih palai kan si thei ding tinak a si. Kannih cu hih leitlun ah alangte hmuitin felfai nei lemlo ih khualtlawng mi menmen kan si lo, a thianghlimmi vancungram hmuitin ih khualtlawng mi kan si ti theih fiangnak in kan man a khunter. Nunnomnak men ih khualtlawng kan si lo, ti kan theih lawngah thinlung thiang le hmual neizet in Ruuntu Bawipa kan rian thei ding.\nZiangtinkim in anmah le tawkin man an nei ttheh ti cu theih cio asina’n an tthathnemnak theih thei lonak leitlun ah kan um ti’n an sim ttheu. Ziang a va si hmanah Khrih thluntu pawl cun alaangte kan umnak hih leitlun ahhin kan man neihtermi cu kumkhua daih thil ah bun dingin kawh mi kan si. Phundang in kan sim asile, zumtu pakhat nunnak ih hmual neihnak cu cuih zumtu ih man a neihtermi thil thawn a man khiah theih a si.\nBawipa, kan thinlung sung ummi na thei,\nZianghman thuh a theih lo;\nCuruangah in bawm hram aw,\nA ding, a ttha, a hmaan ih nung dingin.\nKumkhua hrang a simi fekte’n kai awla, a laangte thil dor in kai aw.


Lehpannak Archives - Page 3 of 65 - Chinland Today Media\n2015 Leitlun Bawhlung Lek Thiambik Zoha Si Ding\nLeitlun ah football lektu hi tamzet an um ih, cumi lak ihsin a thiambik tiih hrilsuahmi an nei ringring. Tuikum khalah, a thiambik tiih hrilsuah dingmi, FIFA World Player of the Year 2015 laksawng ngah thei mi pathum hrilsuah an si zo. Annih pathum lak ihsin mi pakhat cun hi laksawng hi a ngah ding. Cupawl tla cu : 1. […]\nLeitlun mipi pawl ih thinlung nehzet tu Manny Pacquiao le Amir Khan an thong aw ding tiih ruahsannak a um nawn lo hnu ah, an thong aw salnak ding dinhmun tamsawn in a thlaineh sawn zo. Amir Khan in thongpi dingin a rak sawm nak cu, Manny Pacquiao te lam in letnak a um ngaingai thei dahlo. Asinan (Salai) Manny […]\nby CT Media ·\tOctober 28, 2015 ·\nEuro Qualifying Match ah Premier League Lektupawl Cang Tha\nEuro 2016 tel theitu ding hawlnak cu a play-off lawng a tang thlang. Play-off an sit hlan tiangah, 2016 Euro Qualifying match ah England ramsung zuamawknak, EPL ihsin lektu pawl cun goal 123 an sit goal ruangah League dinhmun in a thun tambik League a si. Bundesliga ihsin lektu pawl cun goal 90 thun in pahnihnak an si. Serie A […]\nby CT Media ·\tOctober 17, 2015 ·\nEuro 2016 Tel Thei Ram Fiang Vivo\nKum 2016 ah, France ram ah Europe ramsung ih Football zuamawknak sangbik “Euro 2016” cu an sit ding. Cumi ih tel theitu ding hrang Europe ramsung ih ram 53 pawl ( UEFA suntel ram pawl ) cun zuamawknak an nei. Euro zuamawknak ahhin ram 24 tel ding a si ih, ram 20 pawl cu a fiang zo. France ram cu […]\nby CT Media ·\tOctober 13, 2015 ·\n2024 Olympic Games Khawpi pa 5 In Ham\nLeitlun lehzuamnak ropibik tiih kawh mi Olympic Games congahtu ding hrang khawpi panga in an zuam aw. 2024 Olympic Games hrang ih zuamawtu khawpi panga 5 pawl lak ihsi nehnak cotu hi The International Olympic Committee (IOC) pawl ih thurelkhawnak an neih hnu ah puansuah a si ding. 2024 Olympic Games hrang co thei dingih zuamtu ram pawl cu Los […]\nby CT Media ·\tSeptember 16, 2015 ·\nEngland ramsung football zuamawknak lak ih telve, Capital One Cup ( Tuihlan ahcun Carling Cup ti a rak si dah ) third round hrang draw neihfel a si zo. Champion lai Chelsea cu vantha ah cang in Walsall thawn an sit ding. EPL ih lek ban lak ihsin tel thei an um hnuaihni lai. Man U khal Ipswich Town an […]\nby CT Media ·\tAugust 26, 2015 ·\nAC Milan ah Mario Balotelli Thleng Sal\nLiverpool cun ruahsannak tumzet thawn Italy hmaitlan Mario Balotelli cu AC Milan ihsin £16million inan rak lei. Liverpool ah season khat sung a lek nan a hlawhtling thei ngaingai lo. Cuvek ih can a hman ruangah amahten training nak khal neihter a si. Tu ahcun a Club hlun AC Milan ah tuikum sung loan in a sit ding. AC Milan […]\nChelsea ah Lek Ka Duh : John Stones\nEverton Club ih lek rero, England mi kum 21 ih upa John Stones cun, tu ih a lek reronak Everton suahsan ih Chelsea ah lek a duhtu Club tuanvo neitu pawl hnenah a sim thei. Tuikum thal lektu lei thei can sungah, Chelsea cun Stones hi lei ding in tum thum rori an rak ngiar dah nan, an hlawhlting lo. […]\nMyanmar’s International Boxing Yangon Ah Tuah Ding\nJanuary Van Yangon khawpi, TheinPhyu leknak zungah Myanmar’s International Boxing puaipi cu August 30 ah tuah a si ding ti’n DVB in a tarlang. All Satar Big Fights tiih hmin pekmi, Myanmar’s International Boxing puaipi ah ramsung ih Boxer pawl asimi, Htun Htun Min (Mohdon) le Jackson (Brazil), Saw Nga Mann(Shwedoo) le TaPyayNyu(cement zung) tipawl ih thongawk puai le ramdang […]\nby CT Media ·\tAugust 19, 2015 ·\nRadamel Falcao Le Diego Costa\nMonaco ihsin Manchester United in kumkhat sung ruahsannak sangzet thawn an sanmi Radamel Falcao cu an zum hnak ih goal a thun thei lo ruangah tuikum ah an sang bet duh nawn lo. Man U ahhin damlonak ruangah a lek thei lo phahphah ih, match 29 a leknak ah goal 4 lawng a thun thei. Culai ah, Chelsea Manager Jose […]\nby CT Media ·\tJuly 29, 2015 ·


Ralhrang In Ralkap Ṭuan Zo Pawl Hnenah “PDF Thuhla In Sim Asilen Leiram Kan Lo Pe Ding” An Ti – Meifar\nRalhrang In Ralkap Ṭuan Zo Pawl Hnenah “PDF Thuhla In Sim Asilen Leiram Kan Lo Pe Ding” An Ti\nKachin State, Bhamo ramsung ah tualsung mipi kilhimtu PDF le ralhrang pawl an doaw rero lai, khuasung khalah bomb a puak ṭheu. Ralbawi in khuasung ih ralkap ṭuan zo, pension pawl cu an phone-kual vivo ih, “PDF thawn pehtlaihaw mi, PDF thuhla in sim asilen leiram kan lo pe ding” an ti.\nHmin tarlang remlo tualsung mi pakhat in, “Phone thawn an be vivo, PDF thawn pehtlaihaw tu thuhla, ralkap pawl dotu thuhla in sim thei asilen leiram kan lo pe ding an ti” tin media hnenah a sim thei.\nBhamo ramsung ah ralhrang lamtang an cak deuhdeuh ih kaih tong khal an tam zet, zarhkhat sungah mi 9 lenglo cu an kai ringring thlang. Ralkap le ralkap lamtang pawl cu khuasung hmun dangdang ah mipangai vekin an tlangleng, uniform an hruh lo ih PDF pawl thuhla cu an zingzoi vivo.\nTualsung mi in, “Tulai hi PDF thuhla zingzoitu an tam tuk, ṭhenkhat cu kutdawt vekin an tlangleng, uniform an hruh lo ih a phunphun in PDF thuhla an zingzoi ruangah si ding an kaih ngahmi khal an tam tuk” a ti.


Thlengh-awk Caan - Chinland Today Media\nFebruary 1, 2010 11:55 pm·0 comments\nCumi cu Farasi pa in a hmuh tikah a thinlungte in, “Himi pa hi profet taktak a si ahcun a tham rerotu nu hi zo a si ti a thei dingih ziangvek nuncan sual in a nung ti khal a thei ding,” tiah a ruat. – Luka 7:39\nKa rualpa in, “Ka nun sungah thil tampi thlengh-awk ka hmu ih ka dokalh hngai ttheh,” a ti. A luan deuh thei men nain, mi tampi in thlengh-awknak duh lo cu kan lungkimpi ve men ding. Ahleice in kan nun daan le kan lungput thlengh a ttul tikah.\nFarasi pawl in Jesuh an duh lonak thu pakhat cu hlanlai in an rak thlunmi daan ih thil ttha tuah le mahte dingfelnak thu a rak pom sak hngai lomi khi a si. Luka 7 sungah, khua sung ih misual nu in khua sungih mi thianghlim pa inn ih a luh thu hi ruat hnik aw. Farasi Simon cun nunau nu in Jesuh hrangah siangzet in a duhdawtnak a langtermi kha zianghman ah a siar sak lo.\nAmah le amah mi thianghlim ih a hmuh awk ruangah Jesuh in leiba olh mi pahnih teih thu a sim. Pakhat cu a bawipa hnenah leiba tampi a nei ih pakhat cun malte a baak. An pahnih in leiba cu olh veve an si. “Zo in so tangka coihtu a duhdawt deuh ding?” tiah Jesuh in a sut (c.42). Simon in, “Tampi baaktu pa in,” tiah a ti. Cutikah Jesuh in, “Sualnak malte lawng ngaithiam a simi cun duhdawtnak malte lawng a langter ve a si,” tiah a ti (c. 47).\nMi ttha ka si tiih kan ruah awk tikah Jesuh kan duhdawtnak a ttumsuk. Ziangahtile sualnak tampi ngaithiam mi sungah kan tel, ti kan hngilh a si. Cutik caan cu thlengh-awk ding caan a si.\nBawipa, kan sualnak in ngaithiam,\nNun tharthawh ding in bawm;\nCahnak, raaltthatnak le thungainak thawn,\nNangmah thlun dingah.\nPathian in thil thlengh a thok tikah,\nkanmah in thlengh hmaisanak in a thok ttheu.\nEliana Can in\nTikcu Caan Ka Nei Lo\nRuahnak Ih Tthih


Kumkhua Puithiam - Chinland Today Media\nJanuary 21, 2013 11:24 pm·0 comments\nBible Siar Ding: Hebru 7:11-28\nJesuh cu kan ttulmi a kimter theitu Puithiam Sang a si. Amah cu a thianghlim mi a si; sualnak le mawhnak a nei lo; misual pawl hnen ihsin ahran tein tthen a si ih van tlunah cawisan a si zo.\n– Hebru 7:26\nAgent pawl cu cangvainak, lehpannak le casuahnak tivek ah an thupizet. Hih “lailak milai (middle men)” pawl cu anmah pantu an milai pawl (clients) ai-awh in hnatuan neitu (employer) hnenah hmun tthabik ngah thei dingin hawl saktu le tawlreltu an si. Pathian in middle men danglam: puithiam sang cu khuahlan Israel mi sungah a ret. Mipi ih thlaraulam hruaitu an si bangin mipi hnenah Pathian ai an awh, ih A Daan pawl an zirh. Mipi pawl ai-awh in Pathian hnenah sual-raithawinak an tuah sak.\nPuithiam Sang cun mipi hrangih raithawinak a tuah zik ah pum apnak, thianhlimnak le hriakculhnak thawn timtuah awknak a neih hmaisa a ttul. Cun amai’ sualnak hrangah raithawinak a tuah hmaisa a ttul. Cumi hnu lawngah Biakinn sungih hmun thianghlimbik ah a lut thei. Cutawk ah, Thukham kuang (Ark) parah rannung thiisen a theh dingih an sualnak aiawhtu ah a tuah ding. A thih tikah midang pakhat hril tengteng a ttul.\nJesuh Khrih cu kan Puithiam Sang a si. Amah cu sual nei lo a si ruangah amai’ hrangah sual raithawinak neih hmasa a ttul lo. Cu ai ah Amah le mah cu sual nei lo raitluan a thiisen in kan sualnak hrangah rai in thawi sak a si. Kan neihmi hi puithiam sang pakhat men si loin Puithiam Sang nasabik a si. Amah cu kan kumkhua puithiam a si ih a ai ah midang a ttul nawn lo.\nBawipa Pathian, Nangmah thawn remdaihnak tuahtu Puithiam Sang famkim Jesuh Khrih in pek ruangah ka lungawi.\nJesuh cu ka kumkhua Puithiam Sang a si ti ka theihnak in Pathian ka pan tikah ziangvek thlangamnak in pe?\nKan Lakih Mifarah pawl\nRikhiah um loin Luh theinak


Australia Mirang Nauhak Pawlin India Tlawngta An Vel - Chinland Today Media\nJuly 3, 2009 8:55 am·0 comments\nAustralia ramih India tlawngta Resham Singh cu Australia mirang nauhak kum 13- 15 karlak minung 6 in Dandenong Tlangleng Station ah an bawr ciamco ih, Resham Singh hi thlakhat sungih India tlawngta Australia mirang tlangval pawlih velh mi 20 nak a sithlang.\nResham Singh hi Sikh sakhua bemi a siih, Lupawng tumpi a pawngih Mirang nauhak pawlcun a lupawng cu hlihsak tumih an kaih hrem ciamcoih a nih khalcun sianglo in a theitawk in a tang ve konan a tangsuak theilo.\nCumi hnuah Mirang nauhak pawlcun kaihci thawn a sam mehsak an tum lala ih a sinan Palik pawl an thlen man ruangah a samcu mehsak manlo ih palik pawlin an kai ih hi Mirang nauhak pawlhi thubuai tuahsak ih hrem an si ding tiah Palik bawipa cun a sim. Australia ramah hin India tlawngta pawlhi mirang tlangval pawlin an remlo ih an rak vel ringring ih cumi ruangah tui kandung thla laiih sin India Cozah leh Australia Cozah khal an hmuh thimawk lo phah zikte a si.Tui an velhmi Resham Singh hi Australia ih a umnak thla 6 hrawngfang a siih, mirang tongkhal a thiam tukhrih lo tiah an sim.


A Sunglawimi Zumnak - Chinland Today Media\nFebruary 16, 2012 3:30 am·1 comment\nJesuh Khrih ih dingnak ruangah hitluk a sunglawimi kan zumnak thawn bangrep in zumnak pek a si vemi nan hnenah hih ca hi ka ngan. Pathian le kan Bawipa Jesuh nan theihnak thawngin zaangfahnak le daihnak cu famkimzet in co hram uh.\n– 2 Peter 1:1-2\nBible Siar Ding: 2 Peter 1:1-11\nA caancaan ah thlarau thuthup kan thei thei lo ttheu, ziangahtile hih leitlun thil pawl in kan mit in hup ttheu ruangah. Asinan Pathian lam ih kan mit kan men ahcun a liamcia caan hnakin hmailam caan hrangah Pathian in a nasa sawnmi khuakhan lairelnak in neihsakmi kan hmu thei ding. Pathian in kan hrangih thil cang thei in ruahsakmi cu cang thei lo ding khi an bang ttheu dingih Amah lawngih thiltitheinak sungih kan thlen tikah ziangkim kan theihthiam lonak pawl cu a fiangter thluh ding.\nHih “a sunglawimi zumnak” thu Peter ih a nganmi hi Pathian in kan zate hnenah in pek duhmi a si, ih kan congah thlulh ih a uknak cotu, dingfelzet ih hnatuantu in siter ding. Harsatnak phunzakip sung ihsin nehtu kan si thei ding, cumi cu kanmah le kanmah kan rin-awknak ruangah si loin Pathian lawng rinsannak kan neihnak thawngin a si ding. Cumi cu zumnak thawn a khat, zohtthimtlak, le a phunciar dah lo, milai duhnak si loin vanlam huham sungih a um mi, Pathian ih ceencilh mi an si ding.\nBawipa Jesuh in kan thinlung cu “Bawipa in a ti” timi sungah in hruailut ringring ding. Kan nunnak ah “Bawipa in a ti,” timi hnakin thupi zianghman kan nei nawn lo ding. Pathian Thu cu ziangkim tahnak tahfung (standard) a si zia kan theihthiam a ttul.\nJesuh zumtu cu Pathian fa leilung nehtu an si (1 John 5:5). Ziangti’n? Jesuh ah na zumnak na tthum ih – A Hmin ih huham, A mizia, A nunnak, A dingfelnak – pawl zumnak thawngin na hrangah tuah an si zo. Amah na zum ih na ruahsannak A hnenih na ret ahcun Amah a thianhlim vekin na thianghlim ve, ziangahtile na rinnak a famkim ruangah. A famkimnak sungah pumhlum in colhhahdamnak na ngah ding.\nPathian cu A Thu ihsin ka thei. Ka thinlung phuurnak in a si lo. A Ttongkam (Bible) ka siarnak le zumnak ihsin lawng Pathian thei thei ka si. Vanram ka thleng tengteng ding ti ka thei, asinan cumi parah phuurnak ka nei ciamco lo. Vanram ka thleng ding, ziangahtile Pathian Thu in in sim ih cumi ka zumhnget ruangah. “Zumnak cu thuthang theihnak ihsin a ra ih thuthang cu Khrih kan phuannak ihsin a ra” (Rom 10:17).\nNa ruahnak cu na thiltitheinak, asilole na dingfelnak an si, nangmah cu na zumnak hnakin na ttha sawn lo.\nA Mawizetmi Hla Aw\non February 17, 2012 at 12:23 pm\nkan thu rel mi pawl a tha ih mi tampi in kaa lawng in an nung men a si.Hih a tlun ih Id ah Pathian thu na sut duh le suh a theih.


Manny Pacquiao In Boxing A Mangtha! A Innsang le A Mipi Rian Sawn Tum - Chinland Today Media\nManny Pacquiao In Boxing A Mangtha! A Innsang le A Mipi Rian Sawn Tum\nMay 6, 2016 5:09 am·0 comments\nTimothy Bradley Jr. thawn an thongawk hnu reilote ah Manny Pacquiao cun a pumcawmnak boxing ihsin a colh thlang ding thu, a innsang le ram mipi pawl hrang caan tamsawn a pek sawn ding thu pawl a phuang cih. Cuihleiah Timothy Bradley Jr. cu Bible siar tlang dingin sawmnak a nei cih bet.\nManny Pacquiao boxing a colh zawn ah Floyd Mayweather Jr thawn veikhat ten thongaw sal dingah ruahmannak a um thu boxing cawisangtu Bob Arum in a sim asinan a cangsual ngaingai ding le ding lo theih har a si.\nManny Pacquiao in a innsang le a ram mipi hrang caan tamsawn pek dingih lungduhnak a neih lai ah Muslim misualpawlin an thiar hlo tum thu Philippine President Benigno Aquino III in kan dung baihte ah a phuang. Asinan, Pacquiao cu himi thu ruangah thinhar in a um lo, Pathian ah a beunak thinlung a neih thu a sim ve.\nPacquiao hi pastor tuan phah in boxing thong phah asi vekin caan tamsawn Pathian hrang pekawk a duh ih hlei ah a innsang caan a pek duh thlang ruangah boxing hi a colhsan tumnak a si. Tui May 9 ah Philippine general election an senator hnatuan kai dingah a zuam ve ding a si.\nFloyd Mayweather In Pathian Thei Dingin Thla Ka Cam Sak: Manny Pacquiao\nManny Pacquiao In Khuanu A Rak Nei Ve Maw Si?\nManny Poacquiao Vs Floyd Maywheather\nPacquiao A Boxing Thong Netnak Hrang Amir Khan Thawn Thong Men Thei\nManny Pacquiao Vs Floyd Maywheather\nMany Pacquiao Le Timothy Pradley


Chin Kum Thar [ Faang-er] Puai - Chinland Today Media\nNovember 13, 2012 5:16 am·1 comment\nBy Rev. Run Cung Mang rcmang@gmail.com\nA hmaisabik le a saangbik ah caan ttha sunglawi in petu Pathian hmin ka thangtthat a si. Cule hi bangtuk in Laimi (Chinmi) kan nunphung (culture) kilkhawi in Chin Kum Thar Puai (Chin Harvest Festival) Faang-er Puai tuah thei dingih khuakhangtu le tawlreltu FPM-FRO hruaitu pawl parah lungawithu ka sim. Ahleice in thu tawi simnak caan in pekmi parah ka lungawizet. Chin Kum Thar (Faang-er) Puai thawn pehpar aw in tuni ih hruaitu le mipi pawl, thaisun ih kan miphun hruaitu ding tthang thar nonawn mino pawl in thuzet le nasazet ih kan ruah ding le hmailam ah sullam neizet le manneizet ih kan fehpi vingvo theinak dingah thu pathum in ka tarlang duh a si.\n1. Lai Nunphung ih Muril (The Essence of Chin Culture)\nLeitlun ah atu ahhin mipum trillion 7 (million thawng sarih) kan um ti’n an simthan. Cutluk ih a tammi leitlun minung lakah ting 10 (million 1) hman a kim ve lomi kannih Laimi (Chin) tla Pathian in a hnakkar ah in ten, in hminsin ih in kilkhawi ih tlunah mahte nunphung (culture): ttong (language), calai (literature) le nunphung thuamhnaw (cultural dress) nei thei miphun asilole hrinhnam pakhat ih in humhimmi hi lungawiza ngaingai a si. Cuihhlei ah mai’ nunphung hngilh lo ding le tesin fapar, thangthar nonawn san khat hnu san khat kilhim le pehzom ih sunsak thiam vingvo dingin nunphung sunloihnak faang-er puai tuah thei dingin lam in hruaitu Pathian ka thangthat ih atu vekin miphun zate huap ih puai tuah thei ding tawlreltu upa pawl parah lungawina tumpi ka nei a si.\nNunphung (culture) ih muril (essence) hi Ttong (language) le Calai (literature) hi an si. Tuni ah leitlun pumpi ih ngai le theih dingin Kawlram Radio awsuahnak ah Chin Program ih hman dingmi ah Mirang acozah ih kan ram in uklai ihsin a mawibik, a fiangbik, a tthabik tiih an rak hrilmi le Kawlram acozah khal in lungkim ih rak pompimi: Zung sung hman ding asilole Tlang ttong Official Language or Common Language Chin-Laizo ttong neitu miphun/hrinhnam kan si hi kan hrangah a sunglawi hleice. Himi zawnte ahhin kan milesa zate hnenah thungai hramfak ih cah ka duhmi cu: kannih cun, “Tlang ttong kan nei lo” timi ttongfang hrimhrim hi a sal ih sal hrimhrim lo ding a si. Ziangahtile leitlun ih nunphung saangbik neitu Mirang ih hril sak zomi le Kawl Acozah khal in tuni tiang hmang dingih a sianmi kan Ttong te hi a va sunglawi ve.\nTlang ttong hi atu lawngih sersuah tum ciamco dingmi a si lo; kan neih ciami kha kilkhawi sawn ding ttuanvo kan nei. Duh lotu pawl le iksik nahsuahtu pawl in midang ih au-aw cawng tahrat in “Laimi in Tlang Ttong kan nei lo” tivek cu ttong hrimhrim lo ding. Chin-Laizo ttong hi hrinhnam dang pawl ih a cohlan khal le an cohlan lo khal le kannih cun kan sunsak a ttul. Lai ttong lawng si loin Laica (Chinca) tla kan sunloih thiam ding a thupituk. Pathian in kan ttongmi kha Calai ih ngan le hminsin theinak dingah missionary Joseph Herbert Cope hmangin in pekmi a si.\nCule kan pipu san ihsin an rak neihmi nunphung thuamhnaw pawl tla sunsakzet le sunglawizet ih hman thiam tum ding kan si. Lai ttong thiam lo Laimi, Laica thiam lo Laimi, le Laimi sinak Lai Nunphung zahpitu Laimi um lo hram uhsi! Laimi kan sinak langternak ding hi ka titak le riruang in a si lo; kan sinfen le kan nuntu khuasak daan in a si nawn lo; kan thinlungput (Laimi ka si ti thei aw in diriam awknak); kan rin-umnak (Vapual symbol atak ih nunpitu) le Laimi le Laimi pehtlaih awknak ah Laittong le Laica hmang fekfo theitu si kan zuam pei.\n2. Lai Kum Thar Puai (Chin Harvest Festival)\nLeitlun ih miphun le hrinhnam citin in mah le nunphung nithlasiar daan an nei fingfing. Nunphung saangbik neitu Mirang (English) ih Nithlasiar (Calendar) cu leitlun mi zapi ih pompi le hmanpimi a si. Hih Nithlasiar thluntu poh cun leitlun huap in ram le acozah in kum (year) siarnak le hminsinnak ah an hmang. Thutthimnak ah tuni hi 2012 kum October thla ni 20 (Zarhte Ni) kan ti ih himi ni hi kan Chin Nithlasiar ahcun Faang-er thla ni (2) a si ve. Lairam Falam khua ah tla tuni ah Chin Kum Thar (Faang-er) Puai an hmang ve ti a si ih a va deng aw ngelcel ve, sim aw cia bangin ka ti rero.\nLeitlun miphun tumpi le fate pawl khal in mah le nithlasiar an/kan nei cio ih kum hlun le kum thar hminsinnak puai kan nei fingfing. Thutthimnak ah Chinram le Chinmi original kan rak umnak ram a simi Kawlram (Burma) ih Kawlmi pawl in “Zilawng Puai (Water Festival) khi kum hlun thlahnak le kum thar hmuahnak a si. Leitlun ih mipum tambik Taluk pawl in an rampi le an minung umnak ramkip ah mipi theihpi ding tlakin “Taluk Kum Thar Puai (Chinese New Year) ti’n an nei, an hmang ringring. Cuvekin kannih Laimi khal in kan pupa san ihsin kan ram ih khurkhua (geography) umtu daan le nikhua um daan ih zirin pumcawmnak le tthansonak ah Lorianram an rak ttuan ih an ciciin thlaithlakmi an patthat le thlairawl tinkim an laak khawm thluh caan ahkhin khuazing pathian biaknak le Thlai thar Puai/Kum Thar Puai (Chin New Year) an rak tuah. Chin Calendar vek asile October thla hi Faang-er thla an rak ti ih hih thla ahhin thlathul zoh in Thlaithar Puai an rak tuah ttheu. Hih puai hi lungawithusim puai khal a si ih fanau neihmi pawl ih kumsiarnak khal a si cih.\nCuruangah kan pipu pawl in sullam neizet le fekfelzet in a tikcu caan felfaizet in khiah fekfekmi a si. Tusan tthangthar nonawn pawl in kan hminsin ding le hmailam ah kan hramttohnak hmun Lairam ah siseh, leitlun hmuntin le ramtin Nisuah-Nitlak-Sak-Thlang hmundang khui ram le khui khua ih kan um khal le Chinmi pumkhat kan sinak langter in Chin Kum Thar Puai hi a tuah dingmi nithla bangrep tein hman thei zuam sehla a sunglawi sinsin ding ti’n ruahnak pek ka duh cih fawn.\n3. Laimi le Christian sinak (Chin People and Christianity)\nChin miphun in Pathian nung kan rak theih hlanah nunphung kan rak nei felfai ve. Nitlaknaklam ram ihsin Pathian hnatuantu missionary pawl kan ram an ra thlengih Pathian Thu in sim, fimthiamnak in zirh, kan miphun in ra kaihruai tikah tuni ahcun Laimi zate zikzik cu Christian kan si zo. A nungmi Pathian a biatu miphun kan si hnu in kan thlarau-thinlung-taksa a kilkip in a tthangso. Khrih ih rundamnak thuthangtha kan theih le kan simzirh awk hnu thlaraulam lawng si loin fimthiamnak ah kan tthangso, kan thinlungput a saang vingvo ih kan nuntu khuasak daan (life style) a tthangso.\nBible in, “Bawipa kha an Pathian ah a neitu miphun cu mi thluasuak phun an si” (Saam 33:12) a ti bangin Lai miphun hi Pathian nung theitu kan si ruangah mi thluasuak phun kan si. Jesuh Khrih hi kan miphun in rundamtu le in cawisangtu a si. Khrih lawng hi kan ziangkim ih kan ziangkim a si. Khrih lawng hi kan theih tulbikm , kan zum le rinsan tulmi, kan ren ding le kan ruahsan ding umsun a si.\nLai Nunphung ih laimuril a simi: Ttong le Calai kilhim le khaisaan ding cungcang ah siseh, khuahlan kan pupa san ihsin an rak neihmi Lai Nithlasiar Faang-er timi Thlai thar Puai kilkhawi le hman vingvo dingah siseh, Chin Culture ih mipi santiluan dunglam ih a dirthlatu si loin, Christian sinak langter le khaisan ding hi kumtin Chin Kum Thar (Faang-er) Puai kan tuah duhsannak ih thuhrampi si vingvo hram seh!\nDr. John Ong (Principal, Malaysia Baptist Theological Seminary) in, “Tuni Asia ram pawl kan thlir tikah Japan Christian pawl an tthangso rangzet, ziangahtile JJ: Jesus le Japanese sinak zahpi loin an kaihnget ruangah; Korean Christian pawl tla hi an tthangso nasa, ziangahtile cu KK: Korean an sinak an zahpi lo ih King of Kings a simi Jesuh Khrih kha an Pathian ih an kaihhnget ruangah a si; Singapore tla an tthangsozet, ziangahtile SS: Singaporean an sinak an zahpi lo ih Savior Jesus Christ an zumhnget ruangah a si; Chinese Christian pawl tla atu hi an tthang cakzet, ziangahtile CC: Christ cu Chinese ih rundamtu ih an kaihhnget ruangah. Kannih Malaysian ram ihj a ummi zumtu pawl tla MM: Messiah Jesuh (M: Money si loin) kha Malaysian rundamtu ih kan kaihnget asile kan tthangso ve ding ti’n a rak sim dah (2006) ti a si.\nCumi thu laakin tuni ah kannih Laimi/Chinmi pawl tla CC: Christ cu Chinmi ih Pathian ah; malte bi deuh in kan sim asile kannih Falammi pawl in FF: Faithfulness le Falam mizia kan kaihhnget dingah a thupizet. Kan nunphung ih muril hi Khrih (Christ) le Rinumnak (Faithfulness) a si ahcun atu hnakin kan hmailam caan ahcun Lairam ah siseh, ramdang ah siseh, kan umnak kipah Pathian ih zaangfahnak in kan miphun cu a kilkip: thlarau-thinlung-taksa daan ah kan tthangso vingvo ding.\nNunphung ih Muril “Ṭong le Calai”\nMinu Tin Kawng Bik Miangmo\nKhui tawk Hmun le Ram kan thlen khal ah kan Nunphun le Calai kilkhawi vingvo uh si.


Zohtthim Tlak Cangvaihnak - Chinland Today Media\nZohtthim Tlak Cangvaihnak\nJuly 26, 2009 11:13 am·0 comments\nZiang nan tuah khal ah phunzai rero lo le el aw rero loin tuah uh. Cuti cun .. a famkimmi Pathian faate, mawh nei lo le mithiang ah nan cang ding. – Filipi 2:14-15\n– Saam 40-42\n– Tirhthlah 27:1-26\nTthaal sung ih ramtin lehpan zuam awknak ah tangka thaap ih lehnak le nawhthuh pek ih an buailai ah Cal Ripken Jr. le Tony Gwyn in an ziazia tthatnak ruangah lawmh an co. Ripken in, “Team tumpi kan si vekin kan duh tla le duh lo tla le zohtthimmi kan si. A thupimi pakhat cu a tthalam maw a sialam ah ti lawng hi a si ko” a ti.\nGwyn cun, “Baseball leknak lawng ah a si lo..ziangtinkim ah ttuanvo kan nei, thutthen catnak ttha kan nei ding, thil hi ziang vekin tuah ding a si timi kan hmuhter ding” a ti.\nNitin mi in in zoh ringring. Jesuh Khrih ih dungthluntu kan si vekin Paul ih sawmngiarnak in kan nun lam in hruai: Leitlun mi ttha lo le misual pawl lakih a ummi nannih hi a famkimmi Pathian faate, mawh nei lo le mithiang ah nan cang ding. Van ih arsi tleu bangin leilung mi lakah tleu uh” (Filipi 2:14-15).\nNuncan ziaza in ruahsannak a fingkhawi vekin cokpolh nun cun midang in kan parah hmuh sualnak a neihter. Jesuh ih nun cu kan nunnak sungin a luangsuak ruangah midang pawl thazaang pekin Jesuh kan khihhmuh thei ding.\nIn zoh ringringtu pawl hrangah ziang bangtuk zohtthim ding nun kan langter pei?\nRuntu hrangah na nunnak kil ttha aw,\nNa tuahmi hmuahhmuah mi tampi in an lo zoh ringring;\nCuruangah na bah ih sual khur thuk sung na tlak ahcun,\nThlarau hlo pawl hruai a har sinsin ding.\nA tthabik zohtthim mi pawl cun Khrih an zohtthim.


Falam le Keimah (2) - Chinland Today Media\nFebruary 13, 2017 12:18 pm·0 comments\nZingpit sung cu lung aa ciaci in Falam khaw sung cu ka cuan rero. Canphio (rangva) inn malte lawng umnak khua ihsin canphio inn le tlakrawh inn hlir umnak ah ka vun thleng thutthi cu ka ruahnak an vavai. Falam ahhin di inn teh a um ve pei maw, ti lamlam tla ka ruat. Ka hrang ahcun Falam cu a rak ropi riai!\nTawkfang nawn ihsin thil rim danglam pakhat ka thei. Coka lam ihsin a ra. Ziangmi rim a si nan zum? Falam pawl in duat zet in Rahsin kan timi buh rim a si. Falam zingpit zilthli thiang zet lakih a ra tel mi Rahsin rim te kha tuini tiang in ka hngilh thei lo.\nFalam ih phun riat ka kai tiang ka ei leh ding mi Rahsin buh rim ka theih hmaisabik ttum a si ih, cumi lai ahcun buh rim khal a bang ka ti lo. Kan vun ei tik ah tla cun a rim a tak nawn bet ih ka ei thei mumal lo lawk. Asinan can a rung rei ih Rahsin rim kha buh rim ah a rung cang kan ti ding maw, buh rim kha Rahsin rim ah a cang kan ti ding maw, a rim siatnak tla thei nawn lo’n thaw ti zet in kan rak ei thei.\nKeimah Falam ih tlawng ka kai hnu ah, kan innsang ah Falam ih tlawngkai minung pali kan rak um. Ka pa le ka pate khawte ah tlawng saya an si ih, tlangpar ram harsa hrangah cozah in somdawlnak a pek mi ration fang an rak ngah. (Rahsin timi hi ration ihsin a ra mi a si ti hman hi lehhnu pi lawng ah ka run thei sapbai).\nKa pa le ka pate in an ngah mi Rahsin fang cu khua lam ah tlun lo in, kan unau li ei ding ah an tanta ttheu. Cumi um lo sehla ei ding kan nei lo ding ih, tlawng kai thei lo ding kan si. Nu le pa, pi le pu khal in cumi Rahsin fang rinsan ih tlawng in thlah mi kan si. Curuangah kan hrang ahcun Rahsin hi kan nun hmailam can tthumawknak pakhat a rak si.\nRahsin buh hi cozah in lothlo pawl hnen ihsin a khonkhawm mi buh a si ih, ruahpi ih ciah mi, fang phunphun rawikhawm mi, reipi ret zo mi, tivek a si ruangah rim a neih cuangnak a si. Falam khaw sung khal ah mi neinung pawl cun an ei lo. Vok rawl ah an hmang. Mi tthenkhat cun ei nuam deuh seh tiah cet thawn an rial sal.\nAsinan kannih cun rial bet lo’n a khawlh lawng khawlh in kan ei. A rial betnak ding paisa khal kan harsa. Rial bet cun a heu cuang fawn ruangah tlawngkai sung kan daihawk lo khal kan phang. Cuti’n mi rethei ti na fam cun, rah sin cu a hringhran in kan ei bupbo mai. Hnihsuak saithiam tthenkhat in, “Falam pawl cu farah ding hrimhrim kan si, kan ei mi buh rori khal farah ti men hman si lo’n rahsin a si si,” an timi tla ka vun mangsuak sal. A hmin thawn an kaihkop thiam ka ti zet!\nKhatlam ah, tlawng pit can ah khua kan tlung ih kut thawn sum ih den mi fangcang kan vun ei cuh,a rim a hmui in a hnang ttha fawn si, fangtlor ei vek khi a si. Ei pek ahcun a har lala. Asinan malte kan um ih kan zongsang sal. Cuti’n Falam ah Rahsin kan vung ei sal cu, a tir ih a rim te kha a rak nam lala lawk. Curuangah kannih hrang ahcun Rahsin rim hi Falam ih rim khal a si ih, lung a ti leng cuang.\nMikhual kan neih tam deuh can tivek ahcun kan Rahsin fang in in daih lo ih a leng ihta kan lei tawk khal a rak tam. Cumi can khal ah fang lakih a man ol bik tete kan rak lei ttheu. Hmeh le tihang ding kan neih thei lo khal ah, ei ding fang kan neih cun tlawngkai suah ttentto kan rak tum mi kha vun ruat sal ahhin ka lung a zur ttheu!\nFalam ih fang a har cengmang len thil ol-ai a si lo. Fur can ih lamzin a siat can ah, Kawl lam ihsin Pu Ral Ling ih fang phurtu mawttaw lamzin ah an tan cang a um ttheu. Cuvek can ahcun Falam khaw pumpi ih thinhar a si bik. Kan zate deuhthaw in Pu Ral Ling tei’ cawm mi tluk kan si ti a theih hial ding. A cancan ah tla cun Vankau ihsin Lumbang, Parte lam ah lamzin leimin a um maw ti hung zoh tla an rak um.\nHminsin tlak zet mi cu, cuvek in lamzin sia ruangih fang a har can khal ah Pu Ral Ling in fang man kaiter lo in, Falam khaw sung minung pawl lakah paisa neih ruangih lei tam hleice thei tivek um lo dingte’n, semsem damdam ih in rak zawrh ttheu mi kha a si. A sunglawi hleice tuk. Kan dunglam tilian le leimin ruangih Falam khawpi a harsat tiang khal ah an innsang in cuvek thotho in an run tuah ti kan thei ih ngaisan an um ngaingai.


Nunphung le Santiluan Tan In | VCTH\nNunphung le Santiluan Tan In\nHome » Cahram » Nunphung le Santiluan Tan In\nBy vcth on October 13, 2013.\nMiphun pakhat kan ti veten cui miphun thawn a ra cih mi thil cu nunphung a si. Nunphung cu miphun sinak ih a sullam le man a neih tertu tla a si.\nSile Nunphung ti cu ziang a si? Nunphung ti cu Latin ṭong “cultura” ihsin a ra mi a siih a san cu “kilkhawi” ti a si. Mibur pakhat ih um tlan dan, dun le dan, sinfen daan, kut thiam le awnmawi pawl, an minung sinak thawn an kil khawi mi pawl cu nunphung tiah kan ko.\nSan a thleng aw, kaing le kap um daan a thleng aw vekin minung nunphung tla cu a thleng aw ve. Caan tampi ah nunphung kan ti tikah khua hlanlai kan pipu nunphung lawng kan ruat ṭheu. Kan Chin Hla VCD tampi ah kan lai nunphung phorh an tum ṭheu. Nan an phorh suah mi cu a liam cia zo mi kum 100 lai ih kan nunphung kha an phorh ṭheu. Voikhat ah kan Chin VCD ka rualpi miphun dang pawl thawn kan zoh. Cui VCD ah cu kan lai pacang pawl biar, fei le nam thawn lem an cang nasa. Ka rualpi pawl cu an khuaruah a har. ‘Himi nunphung cu Sadawi (Hunting) lole cicin thalaithlak (Agriculture revolution) tharthawhnak san lai hawngih nunphung a si. Nan Chinmi kan hmuhton mi ah cuvek nan um fawn lo,’ tin khuarauhhar zetin in sut. Kei tla in hi mi VCD cu a laim cia zo mi Kum 100 lai ih kan Chin nunphung a si, tu ahcun zohman cu vekin kan um nawn lo thu ka sim hngai.\nNunphung cu miphun in humhual tu a si vekin, khatlam ral ah, kan ṭhansonak a dawnkham tu a si thei ve. Tulai kan san cu rang zet ih a thleng aw mi san a si. Kan leitlunpi cu nitin a thleng aw, nikhat le nikhat tla a pianhmang a dang men ding ti tlukin. Rang zet ih a thleng aw mi san ih nung mi kan si vekin kan nunphung tla cu cui san thawn a rem cang mi nunphung ah kan dir, hruai a ṭul. Kan tappi ihsin leitlunpi kan pehzom a ṭul. Kan rak thlun ṭheu nunphung, dun le daan pawl tla a ṭul ah cu kan tanta lawk a ṭul men ding. ‘Kan lai daan ten, kan khaw daan ten’ ti pawl tla a caancaan cu kan hngilh lawk a ṭul men ding.\nSantiluan ti cu thlun lo theih lo a si. Nan, santilaun nasa tukin kan thlun le kan fen hlo thei ve. Mi tampi cu santiluan nasa tukin an thlunnak ah ‘Phun hlo Hnam hlo khua tin kual’ ah an cang. Ti duhmi cu mai nunphung, ṭong, dun le daan pawl hngilh ta hratin miphun dang, miphun picang hnen ih ben cih ka ti duhnak a si. Cui cak zetih a luang mi kan santiluan in in fen hlo zik ahcun ṭanṭhat khuar in kan tan a ṭul. Culo ahcun kan hlo ding. Leitlun ihsin kan tappi kan kilkhawi a ṭul.\nLeitlun thuanthu kan zoh tikah san a thleng aw laifang ih a nung tu pawl hi a baui zet ṭheu. Cet tharthawhnak (Industry Revolution) ihsin Information technology san ah a thleng aw tikah kum zabi 20 ih minung pawl cu an buai nasa. Kum zabi 20 ih minung pawl cu nuam ten, ti fetfet a duhmi, hmanrua pakhat kha tahfungih hman, bulpak pakhat ih thil titheinak cu pawl cu thupi zet ih ruah a si. Nan kum zabi 21 ahcun thil pakhat, thuhla pakhat kha hmanrua ah tuah a theih tuk nawn lo. Ziangah ti le thil thleng aw a rang tuk. Fimthiamnak a thleng aw cingcing. Thuthar, fimthiamnak thar an hmu sauk cingcing.\nThleng aw ti cu ṭong dang in kan sim asile cu ṭhangso kan ti thei. Kan pupa nunphung kha Khristian kan si in tampi a thleng aw. Kan nunphung sungah Khristian dun le daan, biaknak puai pawl, Khristian thuruat dan pawl a ra lut. Cui Khristian nunphung in kan miphun ziang maw zat hlawknak, ṭhathnemnak, ṭhansonak in suahpi. Khristian kan si pek le Khristian kan sinak kum 100 a rei hnu ih kan nunphung tla tampi a thleng aw. A ra lai ding mi tik cu caan ah tla kan nunphung cu a thleng aw, a thangso vivo ding ka zum. Tu ah teh rem a ṭul mi, thanso ter ṭul mi a um maw?\nNa thinlung ten kan Chin nunphung sungih rem na duhmi pakhat ruat hnik aw. Ziang na ruat suak. Thu tampi um men ding nan pakhat in ka tar lang ve hnik pei. Ṭiahdai ah pastor thla 16 ka rak ṭuan. Cui pastor kum khat luan ka ṭuan sungah nupi nei 7 an um. Cui 7 sungah biakinn ih thaten kut a sih aw tu zohman an um lo. Cucu Ṭiahdai khau lawngah si hmang maw ka ti ih a rak si ce lo. Kan khau kiangkap pawl ah tla cu tin an rak si ṭheh. Kan khua kiangkap lawngah si pei maw ka ti nan a rak si ce cuang lo. Mizaran fala le tlangval, innsungsang ah a rak cang mi thli pakhat a rak si. Ziangruangah si pei ti ka ban tawk ten ka rak hlethlai.\nKan Chin daan ah ṭhit aw, mopuai ti cu thil thupi zet pakhat a si. Mi tampi rawl kan do, puai ropi zetin kan tuah, ziangah ti le ṭhit aw cu san khatah voikhat a si. Ṭhit aw puai ropi zet ih kan tuahnak in nunau, kan mo nu tla man a nei zai kan lang ter. Cucu thil ṭha zet a si. Nan, tulai cu sanhar ti fam in, cu tivek ih puai ropi zet ih tuah tla a ol lo. Nu le pa mi nei nung an si ahcun a zia nan mizaran innsungsang ah ṭhit awnak hrang ah sumpai ting nga, ruk suah cu thil ol lo zet a si. Cu tiih ruahnak ruangah baikinn ah kut sih lo in a thup ruk ih ṭhit aw kan tam phahnak a si in ka hmu. A hlei ce in khawte dinhmun ah.\nKan kutsih aw dan nunphung cu a tlin tu in kan Lai nunphung, Kristian nunphung, a tlangpi thu (formal) in ṭhaten an tuah ih a tlin lo tu pawl khal in ti thei tawkin anmah ten nunphung thar an hawl ve. Thil ti fam in a ṭha bik ti cu ruah har zet cu a si. Cuhleiah thil ṭha tin kim tla hman ding, thlun ding a ol lo ṭheu. Hlan kan nunphung tifetfet in kan kai a si ahcun mi tampi cu biakinn ih kutsih aw loin, mipi hmai le Pathian hmai ah thukamnak lak lo in a tup le ruk ih ṭhit awnak a suah pi ringring ding. Asile ziangtin man a nei mi ṭhit um awnak kha tulai kan dinhmun thawn a rem cang in kan hawl ding. Nunphung thar kan suahpi a ṭul men ding.\nA ṭha ti mi, mi pakhat ih ruahnak, ṭuannak, tuahnak pawl kha nunphung ih ruah theih asilo, cui a ruahnak, tuannak pawl cu mipi ih ruahnak, thlun mi dun le daan a sihlan sung cu. Nunphung cu mibur, miphun ih kan nun dan phung le lam kha a si. Pathain ih duhmi, santiluan thawn a rem aw mi, kan tualsuak thil, kan ram a ṭhangso ter mi nunphung thawn a nung theitu Chin nu, Chin pa sihram ding in thlaza camnak thawn……..\nOne Response to Nunphung le Santiluan Tan In\nSiangte Senhri October 18, 2013 at 8:43 am\nTthitawk thu ah,kei ih hmuhdaan le duh daan cun,sumpai tampi nei ruangah BiakInn ah kutsih si loin nei lo khal le,Khawm caan ah Kutsihnak tikcu kha ther cih mei sehla,..Cule mo puan san ciamco khal a ttul lo,kan CHIN THUAM MAWI zet kan nei sisi,…Mah ih neih lo hman ah sungkhat unau hnen in nazi kar sung cu san awk a theihsisi,…A ruk ih neih awk rero hnak cun a ttha sawn ding,…Cucu keimah ih duhdan a si ,


Singapore Feh Zik Chin Tlangval Cu Yangon Bomb Puak Ah Hliamhma Nazet A Tuar – Meifar\nSingapore Feh Zik Chin Tlangval Cu Yangon Bomb Puak Ah Hliamhma Nazet A Tuar\nJune 3, 2022 admin Lawrkhawm 0\nMay 21, 2022 ah Yangon bus cawlhhmun ah bomb a puak, minung tam zet umnak hmun ah bomb a puak ih mi (1) a thi, mi (9) in hliamhma nazet an tuar.\nHliamhma tuar lakah Chin tlangval kum 23 mi Tg Cin Sian Suum a tel. Kalaymyo ih um a si ih June thla ah Singapore feh ding a si ih Yangon ihsin a hngak.\nBomb puak ruangah a thin le a cuap a siatsuah, Yangon siizung ah a thin an at ih a cuap operation dingin an um lai.\nThudang: Apostles 12 Thih Dan Kimcang In >>>\n“Pathian kamsuakthu nan hnenih a lo simtu, nan hotupawl kha cîng ringring uh, an nuncan rahsuah ruatin an zumnak cu cawng uh”. (Hebru 13:7)\nBartholomew hi Mesopotamia (Iraq) le Persia (Iran), Turkey, Mrmenia le India ah thuthangṭha sim. Derbent (Azerbaijan, Russia kiangih um) timi Caspian Sea ih um mi tampi Khristian ih a hruailut ruangah an siangpahrang ih thupeknak in 70 A.D ah nung cingin “a vun lipsak” a si ih, cutin “a lu tansak” a si. Bartholomew ih vun le ruh hrekkhat hi Rom ram ih The Basilica of St. Bartholomew ah ret a si ih, a luhruh hrekhat hi Frankfurt le Germany ah, a kut cu England ih Canterbury Cathedral ah upat sunlawihnak hrangah ret that a si.\nJames (Alfias fapa) hi Damascus (Syria) ah thuthangtha a sim, Jerusalem (Israel) ih Bishop hmaisabik tiih kawh a si. Jews pawl ih daan dokalh ih thuthangṭha a sim ruangah le, Jews Community tampi Khristian ih a hruai lut ruangah lungto in deen a si ih, a thih hlante ah talhbelh in mipi lakih mi pakhat in a thawi ih cutin 63 A.D a thi, a thihnak hmun (Jerusalem) ah phum a si.\nAndrew hi Georgia (Russia), Istanbul (Turkey), Macedonia le a netabik Greece ah thuthangṭha a sim. Patras, Greece ih ram uktu (Governor) Aegiatis cun a innsang le sungkua pawl Khristian ih an can ruangah a thinheng in Andrew cu a biaknak, zumnak phatsan dingin mipi hmaiah a fial. Asinan Andrew cun a zumnak a phatsan thei lo ruangah X thinglamtah ah hripi thawn tawnbep a si. A thih hlan ni thum sungah thinglamtah par in thu a sim ih mi tampi in an zum. A thih hnu ah a taksa then pawl cu Constantinople (Turkey) le Scotland (United Kingdom), a luruh cu a tuarnak hmun Patras, Greece ah ret a si.\nPeter hi Jerusalem (Israel) ih Khristian pawl hotubik tiih theih a si. King Herod Agrippa I in Jerualem ih Khristian pawl (himi tum ah Apostle James ih lu tan a si) hrem ding ih thu a pek tikah Peter cun khawpi a suahsan. Cutin Judea (Palestine) le Antioch (Syria) ah thuthangṭha a sim vivo. Cuih hnu ah Rome ah a feh ih thu a simnak ah mi thawng tampi Khristian ah an cang. Himi san laiah Rome ram sung mi tam zet Khristian an luh ruangah Rome Lal Nero a thinheng ih zumtu pawl cu ‘tualrawn ah ramsa pawl ih ei dingah a suahter’, meisa a thawn a ur hai. An lakih hotubik Peter cu thinglamtah ah thlaithat a si, Amah ih dilnak vekin thinglamtah ah linglet rori ih thlai ih a si ih 64 A.D ah Martyr in a thi.\nJohn hi a caan tam sawn cu Peter thawn Jerusalem ah a hmang, Herod Agrippa I in zumtu pawl a hrem tiang a um. Tawk fangin Asia Minor (Turkey kiangkap) ah a feh ih, cuih hnu ah Rome ah a lut ih zumtu dang pawl thawn hmun khat ah hremnak a tuar. Siiti so burhbo sungah caan rei zet an thlak ih a thi thei lo, curuangah Rom Lal Dominitian in ram sungah um awih lo in a dawi ih Patmos tikulh (Greece) ah a umter. Patmos tikulh hi ram sung um thei nawn lo ih dawimi pawl umnak a si. Hi tawkah John in Pathian hnen ihsin thu a dong, cuih thu cu Thuphuan cabu a si (Dawinak hmun ah a thleng nan, vaanlam thu a donak hmun ah a cang). Dominitian a thih in Ephesus (Turkey) ah a kirsaal ih a caan netabik tiang zumtu pawl thawn caan a hmang ih 95 A.D kiangkap ah tarkuun in a thi. John hi thi ding rori in hremnak rapthlak zet a tuar nan a thi lo, Pathian in tumtah a nei.\nThomas hi Khristian tampi in ‘rinhlehnak neitu Thomas’ tiih theih a si. Asinan Jesuh ih thawhsaalnak a tak rori ih a hmuh ngah tikah raalṭhatnak thawn a khat ih thuthangṭha simnak le Kawhhran din vivo in caan a hmang. Cutin Roman Empire uknak leng (Europe leng) tiang, Babylon (Iraq) ah Kawhhran a din, Persia (Iran) le China le India tiangin thuthang a sim. Thomas hi Brahmins timi India biaknak puithiam, siangpahrang thuron petu pawl parah a lungawi lo. Ziangahtile Khristian zumnak hi India ram buaitertu le phunhnam thleidanawknak an neihmi dodaaltu tiih an hmuh ruangah a si. Mylapore, India ah siangpahrang Masdai thupeknak vekin thah ding a si. Cutin tlangpar ah hruai a si ih feipi thawn sunthat a si hnu ah Madras, India ah phum a si. 70 A.D ah Martyr in Jesuh Khrih hrangah a nunnak petu mi ropi a si.\nJames hi (Zebedi fapa, John ih nunau) Iberia (Spain kiangkap) ah thuthangṭha sim in ahmaisabik thuthangṭha thlentertu a si. Mary ih sawmnak vekin Judea ah (Israel kiangkap) ah dungtluntu le zumtu dang pawl thazaang petu dingah a feh. Herod Agrippa 1 in Jews hruaitu pawl lungawiter duh ah James cu a kaihter ih James ih lutanter dingin a fial. Amah sual a phuhtu lakih hotubik pakhat cu a thinlung a thlengih James hnenih thi ve dingin a pe aw. Cutin 44-45 A.D kiangkap ah Jesuh Khrih le thuthangṭha ruangah James cu a lu tansak a si. A thih hnu ah James ih taksa ruang cu Spain ah phurh saal a si ih atu ih Cathdral of Santiago de Compostela timi hmun ah phum a si.\nPhilip hi Greece, Syria le Turkey (Galatia, Phurgia le Hierapolis khawpi pawl ah) thuthangṭha a sim, Bartholomew thawn a tam sawn an tuan tlang. Mina damternak le thuthangtha simnak ruangah Hierapolis ih ram uktu ih nupi cu Khristian ah a cang. Curuangah ram uktu thinheng cun Phillip le Bartholomew cu hrem le that (thinglamtah in thlai) dingin thu a pek. Thinglamtah parih thlai an si laiah, a thih hlan sung thuthangṭha a simnak in mi tampi Khristian ah an cang ih Barthalomew tla an thlah saal (Barthalomew hi neta ahcun Martyr in a thisaal). Cutin Philip hi lung ih den, thawi le thawngthlak a tuar hnu ah 54 A.D ah thinglamtah ah thlaithat a si ih khawpi sungah phum a si.\nMatthew hi Siangkhong milian le mi zirsang a si ih Ethiopia (Africa), Judea (Israel), Macedonia, Syria le Parthia (saklam Iran) pawl ah thuthangṭha simnak a nei. Cutin a thlennak hmun khat ah mi tampi in Khristian an lut ruangah an siangpahrang thinheng cun Matthew cu a kaihter ih, ihkhun parah an khenbetcih, ‘cahnah’ thawn an tuam thluh ih ‘kaat’ le ‘siiti’, ‘kaataza’ le ‘thinghge tommi’ thawn an urcih. Mangbangza a simi cu,a thihnak ihkhun a dai ngahtu in mangbangza in damnak an co, cutin a thih hnu ah mi tampi Khristian ah an cang, amah a that fialtu rori khal sualsir in Khristian pacang tha zet ah a cang saal. Matthew hi 60-70 kiangkap ih Martyr mi roipi a si.\nThaddeus hi Phuntan Simon thawn Thuthangṭha an sim tlang, Pathian hna an tuan tlang ih Judea (Israel), Persia (Iran), Samaria (Isael) Idumaea (Jordan kiang), Syria, Mesopotamia (Iran) le Libya pawl ah thuthangṭha a sim, Beirut, Lebanon tla ah a rak sim. Armenia ih thuthangṭha a thlen theinak dingah Bartholomew tla a rak bawm. Jesuh Khrih le thuthangṭha ruangah “hluah le hreitlung” (saw and axe) thawn 72 A.D ah thah a si ih Rome ih St. Peter’s Basilica timi ah phum a si.\n(11). PHUNTAN SIMON\nPhuntan Simon hi Apostle a si hlanah, Jerusalem ih phuntan (zealots), ram thuhla ah Rome dokalhtu lakih pakhat a si. Middle East, North Africa, Egypt, Mauritania le Britain pawl ah thuthangṭha a sim. A thihnak thu ah sim daan phun hnih a um; Apostle Thaddeus thawn Suanit, Persia ah hluah (saw) thawn an tan timi le, cuih tawk ihsin a luat ih Lincolnshire, Britain ah thinlamtah ah thlai that ti a si. Cutin Khrih le thuthangtha ruangah 74 A.D ah Martyr in a thi.\nMatthias hi Judas Iscariot aiawh ih hrilmi a si. Ethiopia ih Thuthangṭha simnak ah lungto deen tuar in thinglamtah ah thlaithat a si. A thuhla tampi theih a si lo nan, Jesuh Khrih le thuthangṭha ruangah 70 A.D ah martyr in a thi, Apostles lakih mi ropi pakhat ve a si. (#Hram: Thlarau Lam Thazang Laknak)\nTachileik Ah An Kaihmi Mino Pakhat Cu Hridai Thawn Thlai That Dingin A Thu An Ṭhencat\nMalaysia Ah Hnaṭuan Ih Um Kawlram Mi Cu Zanriah Khawh Hnuah A It Ih A Thi Lanta


Min Aung Hlaing kekar tum dan cu a hmel theih Tateshi Higuchi in a relsuak thluh - Falam Online Media\nMin Aung Hlaing kekar tum dan cu a hmel theih Tateshi Higuchi in a relsuak thluh\nApril 21, 2021 April 21, 2021 Ni Hnem Sung\t0 Comments\nRalbawi Min Aung Hlaing hohami ralkap in Myanmar kumpi cozah thuneihnak a la hnu February 1 ihsin tuini April 21 tiangah amah dodaltu a thatmi mipum 1000 an kim zik thlang ih Myanmar ram cu siat lam a pan vivo.\nHitiih, Myanmar ram ṭum suk lam a pan vivo mi thuthawn pehpar in Tokyo Metropolitan Police Department ih superintendent general hlun Tateshi Higuchi cun “a ninii in tlaksiatlam an pan vivo ih ṭhat lam pan thei nak ding lamziin hmuh ding a um cuca lo” a ti.\nTateshi Higuchi cu kum 2014-2018 ah Japan cozah in Myanmar Ambassador hrang ih a rak hmang dahmi palai a si ih Aung San Suu Kyi thawn voitamzet meeting neizotu a si. Ralbawi Min Aung Hlaing thawn khal hmeltheih an si ih thurel tlangnak khal voi 20 lenglo an nei aw zo.\nMyanmar ram buainak thawn pehparmi le SAC ralkap in mipi nuaineekdan thuthawn pehpar in “ralkap pawl cun thil dik kan tuah tiah an ruat aw. Cun, hriamhrei ralthuam hmangin duhphorhnak neitu mipi nuaineek baak lo cu ti dan ding lamziin dang an thei lo. Thailand ralkap in an ram cozah thuneihnak an la ṭum 2014 ih cetcangdan an cawng rero nan Khuakhaan Laireldan an thiam lo ih luarkai zetin an cangvai hlei ah an tuahmi ah hlawhtlinnak hmuh ding a um lo” tiah Tateshi Higuchi cun tubaite`h tuahmi Nikkei interview ah a rel.\nLuarkai zetin an cangvai a timi cu 88 ṭum ih ralkap cangvaidan thawn khaikhinin a sim fiangmi a si ih amah cun “Khai` ṭum ahcun ralkap pawl hin kawlram ih um Foreigner pawl an dai ngam hrimhrim lo. Nan, tuṭum cu khamri an luan. NLD cozah thawn hnaṭuan tlang Australia rammi khal an kai, Yangon ih American Center innpi khal an kap” a ti.\n”Even when the military quashed pro-democracy movements in 1988, foreigners were untouched. This time, however, the military has crossed the line," says Tateshi Higuchi, former Japanese ambassador to Myanmar.https://t.co/o9juDiAWoj\n— Nikkei Asia (@NikkeiAsia) April 15, 2021\nTateshi Higuchi cun “Ambassador ka ṭuan lai ah ralbawi Min Aung Hlaing thawn voi 20 lenglo kan tongaw. Thu phunphun kan rel tlang ih rampi hrang tumtahnak tumzet neitu si in ka hmu. Rohingyas thu kan rel khalah ruahnak kau thuruat thiam zet a bang. Rakhine ih thilthleng cu zuk rori khalin in hmuh ih ralkap dinhmun khal cipciar zetin in sim. Nan, tu ah, amah khal siseh ralkap lam khal siseh an thil tuahmi pawl hin hruitu siding an tlak lo zia a langter thluh” a ti.\nMyanmar ramsung atufang dinhmun thlir in hmailam thilthleng thei thusutnak an nei mi ah “Ramsung ih cangvaihnak lawng cun ṭhat lam pan thei nak ding lamziin a har. Ralkap lam cun atu an cangvai keel ten an feh rero ding zum a um. Cuhnu ah pursum lam hmalaknak an nei vivo thei ih rampi election hrang tawlrelnak an nei vivo thei.”\n“Election hnu, ralkap telmi cozah an dinsuak hnu cun American, Europe le Japan tvk in a zalen mi ram pakhat dinhmun ah in pom thei tiah ruahnak an nei ding zum a um. Cun, election ah an mah lal thei dingin Daw Aung San Suu Kyi le NLD party hi sir ah an hnawl ding. Ram tum deuh pawl in thlun dingih an duh sakmi an thlun lo tikah nasa zetih soiselnak an tong dingih cumi tuar thei dingin le lamziin ong um thei dingin ASEAN mei an pawk ding. An mithmai ṭha co thei dingin ziin phunphun an hawl thei.”\n“Nan, tufang Myanmar dinhmun cu ralkap lam in Election tuah ding an ti hman ah remdaihnak a suak thei hmel lo. Ralkap telmi lole ralkap thawn pehtlaih awmi cozah thar cu Myanmar cozah dik dinhmun in leitlunhuap ramdang in an cohlang ding zum a lo nan ralkap lam cun cuvek cozah thar dinsuah ding an beisei” tiah Tateshi Higuchi in a ti.\nTateshi Higuchi cun “thil pakhat um bet theimi cu ram pakhat ukhruainak derthawm ruangih cozahpi tlaksiat hi a si. Ramsung ramleng ṭangtlangin Dothlennak tha a cak vivo cun SAC ralkap 400,000 le palik 700,000 hin mipi an reekbet thei nawnlo ding.”\n“Tuhlan ih caan malte sung Democracy rak teeptu Myanmar mipi hin ziangvek dinhmun an thleng khalah ralkap ukhruainak hnuai ih um sal ding cu an duh hrimhrim lo ding. Cun, tlangpar hriamhrei keng pawl khalin SAC ralkap do in an nor vivo ih buainak khal a sosang vivo ding zum a um.”\n“Cutin, mipi lam in sir-dung-hmai rorin an nor vivo cun Min Aung Hlaing dungthluntu ralkap tamzet khalin an pu an phat san thei. Cutikah Min Aung Hlaing hin a ke kar dan a thleng thei. Asinak hlit in thuneihnak khal a tansan/bansan thei. Asiabik zawngih kan ruat asile tuhlan vekin Myanmar rampi cu ralkap ukhruainak hnuai ah a tla sal thei ih ramdang thawn pehtleihnak phittuar sanmanlo Myanmar ram ah a suak sal thei” a ti.\n← ASEAN meeting feh ding thu ah Thuthup puut suak\nChin Phunpi Pawlkom le Chin Phunpi Kilhimnak Ralkapbu dingsuak fel zo →\nMandalay khuasung ah Ralpi a tho\nJune 22, 2021 June 22, 2021 Ni Hnem Sung 0\nSAC ralhraang in NUG hruaitu le mihminthang ṭhenkhat rammi sinak a hlit sak nak san\nApril 2, 2022 April 2, 2022 admin 0\nRalhraang SAC ralkap in Lairawn ah inn 100 hrawng Urkaang


Sri Lanka Ih Biakinn Buddhist Pawl In Tisiat, Pastor Velh Tuar - Chinland Today Media\nSri Lanka Ih Biakinn Buddhist Pawl In Tisiat, Pastor Velh Tuar\nDecember 16, 2012 10:05 am·1 comment\nSri Lanka (Morning Star News) : Sri Lanka ramsung, Weeraketiya khua ih ummi, Jeevanalokaya Sabhawa Church cu, December 9, Zarhpi sun khawmnak neih zawng ah Buddhist phungki mi 80 rual le mi 1000 rual cun an va tibuai ih, an biakinn an tisiat hnu ah an pastor khal an velh thu theih asi.\nAn biakinn siat tuahsalnak ding ah hin $ 4000 tluk a tul ding ti in an pastor cun asim. Sri Lanka ram ih Buddhist pawl cun, anmah hnen ihsin siannak neihlo le laklo cun Christian pawl in nan duhduh nak ah biaknak nan nei theilo ti in an rak hro theu. Asinan, Christian pawl khal in anmah le zumnak kaihnget in Biakinn an nei ih, Pathian biaknak an nei thotho. Hitawk ih velh a tuartu pastor hi Sizung feh theilo in Buddihist pawl in an kulhbet.\nAn lak ih hotu phingki pa cu, “ Kan lo sim vek in nan duhduh ih nan khawm aw si le neta khal ah kan lo tuahamwh leh ding. Curuangah daiten ummen uh” ti in a hro ta. Hi buainak a suah veten palik pawl an ra thleng nan, mi 3 an si ruangah an neh lo ih anmah lehlam hliamhma an pu sawn.\nSri Lanka Ram Ah, Pathian Biakkhawmnak Ding Timtuah Rero Nupa Budhhist Pawlin Vel\nSri Lanka Ram Ah Thangphawknak Thleng\nBelarus Ramsung Ih Christian Pawl Lungawinak\nUzbekistan Ih Christian Bible Neih Ruangah Thawngtla Maithei\non December 17, 2012 at 10:42 am\nSri lanka,Budis pennak rawk selaw Khrih pennak karh ko seh.Bawipa nih Thiang Thlarau thanghnak tlunter ko seh.Dohtu hna khi Khrih caah nunpe tu ah ser ko han seh.Amen


Amah Hnakih Saang An Um Lo - Chinland Today Media\nAmah Hnakih Saang An Um Lo\nJune 26, 2012 2:35 am·0 comments\nBible Siar Ding: Daniel 4:4-37\nCule minung ram uknak tlunah Cungnungbik Pathian in thu a nei timi le cuih ram uknak cu a duhmi hnenah a pek timi hi na thei ngah ding.\n– Daniel 4:25\nA caancaan ah thluasuahnak in mahte daihcang aw dinhmun ih ruah awknak timi ttihnungza dinhmun ah mi a tuah thei in in thlem thei ttheu.\nCumi cu Nebuchadnezzar siangpahrang nunnak ih thil thlengmi a si. A dinhmun ah lungawithu sim loin a siangpahrang tokham le a neihsiah zate hi amai’ zuamnak ih ngahmi hlir ah a ruat. El Elyon Cungnungbik Pathian cun a vanlam khuakhannak kimter dingah a duh mi hnenah uknak pawl a pe thei ih a duh lo tikah a hlonhlo thei timi a rak thei ngah lo tariai.\nDaniel in Cungnungbik Pathian na thei lo asile ziangtinkim hi na sungral thluh ding ti’n raalrinnak a pek. Nibuchanezzar siangpahrang in raalrinnak pekmi ngai duh loin a hnawl ruangah El Elyon ih thutthennak a tuar.\nCungnungbik Pathian in hih thluasuah malza in sawmmi pawl hi kanmai’ minunglam sunlawinak dingah a si lo, kanmai’ nunnak ihsin A tumtahmi a famkimternak dingah in thluasuahmi a si. Hnattuan remcaan lonak, khawnden awknak, natfahnak le harsat buainak dangdang pawl in in theihter saalmi cu kan ruah vekin kan sinak le kan neihsiah parah control theinak kan va nei mal ve aw timi hi a si.\nEl Elyon Cungnungbik Pathian hnenah sunlawinak zate le kan sina zate pek uhsi, A thluasuah kan co theinak dingah!\nEl Elyon, ka nunnak zate le ka neihmi hmuahhmuah hi Na hmin sunlawinak ah le Na tumtahmi hrangah Na duh bangin hmang aw.\nTuni ah thluasuah ka comi le ka hlawhtlinnak pawl hi El Elyon upat sunloihnak ah ziangti’n ka hmang ding?\nTheih Lomi Thil Ttih\nLaksawng Maw Pathian umpinak?\nA Langmi Bumnak\nMi Thianghlim pawl Ih Hlasak Aw\nRikhiah Um Lo\nSong Il-gook ; South Korea Milar Pawlih Thuanthu Tawi (3)


Chinram telin rampumhuap hmun ṭhenkhat ah Bomb a puak ih Mithi khal an um - Falam Online Media\nApril 29 zingthlapit ah Chinram telin rampumhuap khua ṭhenkkhat ah bomb a puak thu theih a si.\nZinglam nazi 4 luan hrawngah Chinram khuapi Hakha ah bomb voili a puak tiah khuami pawl in an sim.\n“SAC ralkap milai Pu Ngun San Aung inn kiang telin hmun 4 ah a puak. Zinglam nazi 4 in 5 karlak ah a si ih Economic bank kiang, Cozah Zungpi kiang le Hakha khuathar pawl ah a puak” tiah khuami mipakhat in a sim.\nBomb puaknak kiangkap ih um pawl cun kan inn tiang a tlir thluh thei tiah an sim ih bomb puahtu cu an thei lo. Innleng retmi thilri siat ṭhenkhat cu a um nan mithi le hliamhma tuar cu an um lo tiah theih a si.\nMagwe le Meiktila ah bomb puak\nZinglam nazi 3 hrawng ah Magwe myo, SAC ralkap Air base (လေတပ်စခန်း) in bomb puak thawm voi3 a thang tiah khuami pawl in an sim.\nRalkap Air base cu khuasung thawn peng 3 hlat hrawng ih ummi a si ih bomb puak cun khuasung lam tiang a tlir ban.\n“Rocket thawn kap an tuar tiah thuthang a suak ih ralkap 6 thi in 10 lenglo hliam an tuar tiah kan thei. Bomb puak hnu reilote ah khua lutsak nakah ralkap an duty cih. Air base kiangkap khua le Magwe khuasung khalah ralkap cangvaimi hmuh ding a um” tiah khuami pakhat in Myanmar Now hnen ah a sim.\nMeiktila Air base khalah zinglam nazi 5 hrawng ah bomb a puak tiah khuami pawl in an sim Rocket bomb thawn kap an tuar tiah thuthang a suak.\nAir base kiang ih um Khuami pakhat cun “zinglam nazi 5 hrawng ah voi 5 an kap puak zo. Innleng, khualeng suaklo dingin khuauk zung lam in thu an suah. Kan umnak kiangkap tiang bomb puak thil perh a tla ban. Ṭih a nung zet. Tutiang cu mithi le hliam tuar tivek an um lo hmang” tiah Myanmar Now hnen ah a sim.\nMeiktila khuasung ih လဝက zung khalah April 29 zinglam ah bomb an puah tiah theih a si ih khuami pakhat cun “လဝက zung ih rangva khal a hlipaw thluh. Air base lam khal siseh khuasung khalah cawp le cilh in bomb puak awn a thang. Zoi puah mi a si ti cu kan thei lo” a ti.\n“Yangon, Hlaingthayar No. 16 ih khuabawi zung khalah April 29 zing ah bomb a puak ih mipakhat hliam tuar tiah BBC in a ngan”\nZuk : CJ\n← Delhi ih Chinmi dinhmun ṭumsuklam pan\nChin Arsi Tleu pakhat Dairial cang ta →


Ziangtin Mi Hnam Na Thiam Thei Ding? - Chinland Today Media\nMarch 30, 2012 4:00 am·1 comment\nHnam-awknak cu kan fala/tlangval kan duhzia kan langternak lamzin pakhat a si. Thawzet le duhdawtawzet ih kan hnam thei ding a thupi. Hnam-awk daan nuam kan thiam ahcun kan kawp piih lungawinak hrampi a si. Cangvaih thiam ih zei hi sual a si hrimhrim lo.\nHnam-awk lai ah na thaw kha na ralring deuh ding. Thlifim thawt tum ding. Na ka in na thaw na thaw lo pei. Na hnam mi ih hmur kha napin na zuh sak lo pei.\nCun, a lei khal napin na zuuk sak lo pei. Cuhnakin a hmur kha dim ten na liak sak ding. Na cil kha tampin na ti pung lo pei. Mi na hnam tikah rawl ei ding bangin na ka kaupin na ang lo pei. Bottle ih tidai in ding bang fang in na ka na ang ding.\nHnam-awk nuam tertu dingah kut a thupizet. Hnam-awk tikah na kut kha nemte’n na cangvai ter ding. A liangpar ah nem zet ten na ret thiam a tul.\nNa hnam tikah na duhdawt ngaingai timi na mit ah na langter ding. Cun, a dunglam zaang tla na cul sak phah ding. Hnam-awk nuam na tizia na lang ter thiam a tul. Asinan, na taksa zaten pek ding asi lo.\nHnam-awk tikah kan mit ah kan cakzia langter ding a si. Mit kha fiangzet le no zet ih men thiam ding. Mit kha feelingzet ih tuah thiam ding. Nangmah ka lo zoh tikah hnam-awk caknak in ka khat tikha na hnam laifang ah na langter thiam ding. Na lei kha zamrangten na fuction ter lo pei.\nKam faiten nawt ding. Ka rimsia pawl hrang ahcun cekcek khai a tha. Fala hrang ahcun hmur sen thuh mi nam vervo sehla a thaw sinsin. Hnam-awk thok hlan ah hmur le lei kha hahio umzet ih tuah thiam tla a tha sinsin.\nNa fala/na tlangval kha lungawilonak tla a rak nei thei ruangah kiss mood a nei maw timi tla na theih a tul ta.\nCun nan hnam-awk nak ding hmun tla kha hmun nuam le rem a si maw timi tla nan theih a tul bet. Zamrangten hnam-awk ding a silo nuam ten feelingzet hnu ah hnamawk ding. Lei hman hlan ah hmur le hmur kha ti lungawi ta ding a si.\nKan ni Laimi cun the goodnite kiss, the open mouth kiss, The French kiss, playful kisses tivek in kan then ciamco cuanglo ih ruangah mi kan hnam dingah a thupibik cu feeling phah in tawngpa hnam ih hnamawk lo ding.\nAhleice in nunau in hnam-awk rei an duh tikah mipa in cuvekih an duh tikah theihthiampi ding a si. Hnam-awk lai ah ka kaa rimsia maw tivek ih suhawk a tul lo. Hmaisabik hnam-awk cu ningzak umzet mi a si ruangah a harzet ding asinan a lo hnam-tu ih a lo hnam daan ih zirin na rak pek thiam ve ding a thupi ngaingai.\nHnam-awk tikah lei kha zamrangzet ih cangvaih ter ding a si lo ih nuam tete ih cangvaih ter ding asi. Mood a um lo ahcun tawngpa hman ih lei cangvaih ter kha a tul fahran lo. A ralrin lo laifang ih na hnam pang asile a ha le na ha tla nan khawngaw ngah thei ih hnar no te tla khawngawk ngah a theih ruangah ralrin a tul bet.\nZei Lo Val says:\non March 31, 2012 at 7:20 am\nUmm.. tu cun ka zei ve deuh thlang ke.. hehe\nCT lungawi ee.. thu thatha in rak hlawm theu ih..\nTui zan in ka fala hnen ka rak test cih ding… hahaha


Mary Kom ih Asian Woman Boxing Champion a ngahnak Video | VCTH\nHome » Thuthang » Leitlun Thuthang » Mary Kom ih Asian Woman Boxing Champion a ngahnak Video\nBy vcth on November 29, 2017.\nIndia Nunau Boxing thong hminthang Mary Kom ih Asian Woman Flyweight Champion – 2017 a ngahnak a thong mi Vodeo a si.\nMary Kom cu November 8 ih Vietnam ram Ho Chi Minh City ih tuahmi Asian Woman Championship final ah North Korea mi Kim Hyang Mi thawn final ah an thong aw ih Mary Kom in a neh.\nIndia mipi ih sunloih le suang emem mi Mary Kom cu leitlun Nunau Boxing silpi (Women’s World Amateur Boxing Championships) voi 5 ngah zotu a si. Cun Asian Women’s Boxing Championship ah Voi 5 a ngah fawn. Cutiih nehnak tampi a ngah raungah Mangbangza Mary tiah duhkhawh ah an ko.\nMary Kom cu India ram, Manipur State, Churachandpur district, Kangthei khua ih suak a si. Mihrekkhat in Mary Kom cu Chin hnah thlak a si tiah an ti. Nan hi an tih mi ziangtluk in a dik ti cu kan thei ve lo.